**ANEXA**

**LA HCL nr.\_\_\_\_\_\_\_\_\_\_\_\_\_\_\_\_\_\_**

**REGULAMENTUL**

**Serviciului de salubrizare a Municipiului Timişoara**

**CAP. I**

**Dispoziţii generale**

**SECŢIUNEA 1**

**Domeniul de aplicare**

**Art. 1**

(1) Prevederile prezentului regulament se aplică serviciului public de salubrizare al municipiului Timişoara, denumit în continuare serviciu de salubrizare, înfiinţat şi organizat pentru satisfacerea nevoilor de salubrizare ale populaţiei, ale instituţiilor publice şi ale operatorilor economici de pe teritoriul unității administrativ-teritoriale.

 (2) Prezentul regulament stabileşte cadrul juridic unitar privind desfăşurarea serviciului de salubrizare, definind modalităţile şi condiţiile ce trebuie îndeplinite pentru asigurarea serviciului de salubrizare, indicatorii de performanţă, condiţiile tehnice, raporturile dintre operator şi utilizator.

 (3) Prevederile prezentului regulament se aplică la proiectarea, executarea, recepţionarea, exploatarea şi întreţinerea instalaţiilor şi echipamentelor din sistemul public de salubrizare, cu urmărirea tuturor cerinţelor legale specifice în vigoare.

 (4) Operatorii serviciului de salubrizare, indiferent de forma de proprietate şi de modul în care este organizată gestiunea serviciului de salubrizare în cadrul unităților administrativ-teritoriale, se vor conforma prevederilor prezentului regulament.

 (5) Condiţiile tehnice prevăzute în prezentul regulament au caracter minimal. Consiliul Local al Municipiului Timişoara poate aproba şi alte condiţii tehnice pentru serviciul de salubrizare, pe baza unor studii de specialitate, după dezbaterea publică a acestora.

**Art. 2**

Prezentul regulament se aplică următoarelor activităţi de salubrizare:

**a)** colectarea separată şi transportul separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat;

**b)**operarea centrelor de colectare prin aport voluntar a deşeurilor de la persoanele fizice;

**c)** transferul deşeurilor municipale în staţii de sortare/de transfer, inclusiv transportul separat al deşeurilor reziduale la depozitele de deşeuri nepericuloase şi/sau la instalaţiile integrate de tratare, a deşeurilor de hârtie, metal, plastic şi sticlă colectate separat la staţiile de sortare şi al biodeşeurilor la instalaţiile de compostare şi/sau de digestie anaerobă;

**d)** sortarea deşeurilor de hârtie, carton, metal, plastic şi sticlă colectate separat din deşeurile municipale în staţii de sortare, inclusiv transportul reziduurilor rezultate din sortare la depozitele de deşeuri şi/sau la instalaţiile de valorificare energetică;

**e)**tratarea aerobă a biodeşeurilor colectate separat în instalaţii de compostare, inclusiv transportul reziduurilor la depozitele de deşeuri şi/sau la instalaţiile de valorificare energetică;

**f)** tratarea anaerobă a biodeşeurilor colectate separat în instalaţii de digestie anaerobă, inclusiv transportul materialului semisolid igienizat şi stabilizat la depozitele de deşeuri şi/sau la instalaţiile de valorificare energetică;

**g)** tratarea deşeurilor municipale cu potenţial energetic în instalaţii de incinerare cu eficienţă energetică ridicată, inclusiv transportul reziduurilor rezultate din incinerare la depozitele de deşeuri;

**h)** tratarea mecano-biologică a deşeurilor reziduale în instalaţiile integrate de tratare, inclusiv transportul deşeurilor stabilizate biologic la depozitele de deşeuri şi/sau la instalaţiile de valorificare energetică;

**i)** eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitele de deşeuri nepericuloase;

**j)**măturatul, spălatul şi stropitul căilor publice din localitate, inclusiv colectarea şi transportul deşeurilor de pământ şi pietre provenite de pe căile publice la depozitele de deşeuri, precum şi a deşeurilor provenite din coşurile stradale la depozitele de deşeuri şi/sau la instalaţiile de tratare;

**k)**curăţarea şi transportul zăpezii de pe căile publice din localitate şi menţinerea în funcţiune a acestora pe timp de polei sau de îngheţ;

**l)**dezinsecţia, dezinfecţia şi deratizarea la obiectivele din domeniul public şi domeniul privat al unităţii administrativ-teritoriale.

**Art. 3**

Modul de organizare şi funcţionare a serviciului de salubrizare trebuie să se realizeze pe baza următoarelor principii:

**a)** protecţia sănătăţii populaţiei;

**b)** autonomia locală şi descentralizarea serviciilor;

**c)** responsabilitatea faţă de cetăţeni;

**d)** conservarea şi protecţia mediului înconjurător;

**e)** asigurarea calităţii şi continuităţii serviciului;

**f)** tarifarea echitabilă, corelată cu calitatea şi cantitatea serviciului prestat;

**g)** nediscriminarea şi egalitatea de tratament al utilizatorilor;

**h)** transparenţa, consultarea şi antrenarea în decizii a cetăţenilor;

**i)** administrarea corectă şi eficientă a bunurilor din proprietatea publică sau privată a unităţilor administrativ-teritoriale şi a banilor publici;

**j)** securitatea serviciului;

**k)** dezvoltarea durabilă.

**Art. 4**

Termenii şi noţiunile utilizate în prezentul regulament se definesc după cum urmează:

1. ***asociaţie de dezvoltare intercomunitară având ca scop serviciul de salubrizare*** - asociaţia de dezvoltare intercomunitară având ca obiectiv înfiinţarea, organizarea, reglementarea, finanţarea, exploatarea, monitorizarea şi gestionarea în comun a serviciului de salubrizare pe raza de competenţă a unităţilor administrativ-teritoriale/subdiviziunilor administrativ-teritoriale membre, precum şi realizarea în comun a unor proiecte de investiţii publice de interes zonal ori regional destinate înfiinţării, modernizării şi/sau dezvoltării, după caz, a sistemului de salubrizare aferent acestui serviciu;

2. ***autoritatea naţională de reglementare competentă*** - Autoritatea Naţională de Reglementare pentru Serviciile Comunitare de Utilităţi Publice, denumită în continuare A.N.R.S.C;

3. ***biodeşeuri*** - conform prevederilor [pct. 3 din anexa nr. 1 la Ordonanţa de Urgenţă a Guvernului nr. 92/2021](file:///C%3A%5Cilegis%5Coficiale%5Cindex%5Cact%5C253009#26612097) privind regimul deşeurilor, cu modificările şi completările ulterioare: deşeuri biodegradabile provenite din grădini şi parcuri, deşeuri alimentare şi de bucătărie provenite de la gospodării, birouri, restaurante, depozite angro, cantine, firme de catering sau magazine de vânzare cu amănuntul şi deşeuri comparabile provenite din uzinele de prelucrare a produselor alimentare;

4*.* ***centru de colectare prin aport voluntar*** - loc de recepţie a unor fracţii speciale de deşeuri colectate separat prin aportul voluntar al utilizatorilor, identificabil teritorial, administrativ şi juridic, dotat cu construcţii, instalaţii şi echipamente specifice destinate colectării şi/sau tratării deşeurilor, la care persoanele fizice pot preda, cu titlu gratuit, tipurile de deşeuri stabilite de către autorităţile administraţiei publice locale şi/sau cele stabilite prin proiectele finanţate din fonduri nerambursabile;

5.***colectare*** - strângerea deşeurilor, inclusiv sortarea şi stocarea preliminară a deşeurilor, în vederea transportării la o instalaţie de tratare, conform definiției prevăzute în anexa 1 la O.U.G. nr. 92/2021 privind regimul deșeurilor;

6. ***colectare separată*** - conform prevederilor [pct. 7 din anexa nr. 1 la Ordonanţa de urgenţă a Guvernului nr. 92/2021](file:///C%3A%5Cilegis%5Coficiale%5Cindex%5Cact%5C253009#26612098), cu modificările şi completările ulterioare: colectarea în cadrul căreia un flux de deşeuri este păstrat separat în funcţie de tipul şi natura deşeurilor, cu scopul de a facilita tratarea specifică a acestora;

7.***compost*** - produs rezultat din procesul de tratare aerobă şi/sau anaerobă, prin descompunere microbiană a componentei organice din deşeurile biodegradabile colectate separat supuse compostării;

8. ***curăţarea zăpezii/gheţii*** - operaţiunea de îndepărtare a stratului de zăpadă sau de gheaţă depus pe suprafaţa carosabilă şi pietonală, în scopul asigurării deplasării vehiculelor şi pietonilor în condiţii de siguranţă;

9. ***curăţarea rigolelor*** - operaţiunea de îndepărtare manuală sau mecanizată a depunerilor de noroi, nisip şi praf de pe o porţiune de 0,75 m de la bordură spre axul median al străzii, urmată de măturare şi/sau stropire;

10. ***depozit*** - un amplasament pentru eliminarea finală a deşeurilor prin depozitare pe sol sau în subteran, inclusiv, conform definiției prevăzute în Ordonanța Guvernului nr. 2/2021 privind depozitarea deșeurilor:

**–**spaţii interne de depozitare a deşeurilor, respectiv depozite în care un producător de deşeuri execută propria eliminare a deşeurilor la locul de producere;

**–**o suprafaţă permanent amenajată, respectiv pentru o perioadă de peste un an, pentru stocarea temporară a deşeurilor, dar exclusiv:

**(i)** instalaţii unde deşeurile sunt descărcate pentru a permite pregătirea lor în vederea efectuării unui transport ulterior în scopul recuperării, tratării sau eliminării finale în altă parte;

**(ii)** stocarea deşeurilor înainte de valorificare sau tratare pentru o perioadă mai mică de 3 ani, ca regulă generală, sau stocarea deşeurilor înainte de eliminare, pentru o perioadă mai mică de un an;

11.***deratizare*** - activitatea de stârpire a rozătoarelor prin otrăvire cu substanţe chimice sau prin culturi microbiene;

12.***deşeu***- orice substanţă sau obiect pe care deţinătorul le aruncă ori are intenţia sau obligaţia să le arunce;

13.***deşeuri biodegradabile*** - deşeuri care suferă descompuneri anaerobe sau aerobe, cum ar fi deşeurile alimentare ori de grădină, şi care pot fi valorificate material;

14. ***deşeuri menajere*** - conform prevederilor art. 1 alin. (1) din Decizia Comisiei din 18 noiembrie 2011 de stabilire a normelor şi a metodelor de calcul pentru verificarea respectării obiectivelor fixate la articolul 11 alineatul (2) din [Directiva 2008/98/CE](file:///C%3A%5Cilegis%5Coficiale%5Cindex%5Cact%5C34538#133611) a Parlamentului European şi a Consiliului;

15. ***deşeuri municipale*** - conform prevederilor [pct. 13 din anexa nr. 1 la Ordonanţa de urgenţă a Guvernului nr. 92/2021](file:///C%3A%5Cilegis%5Coficiale%5Cindex%5Cact%5C253009#26612099), cu modificările şi completările ulterioare:

a)deşeuri amestecate şi deşeuri colectate separat de la gospodării, inclusiv hârtia şi cartonul, sticla, metalele, materialele plastice, biodeşeurile, lemnul, textilele, ambalajele, deşeurile de echipamente electrice şi electronice, deşeurile de baterii şi acumulatori şi deşeurile voluminoase, inclusiv saltelele şi mobila;

b)deşeuri amestecate şi deşeuri colectate separat din alte surse, în cazul în care deşeurile respective sunt similare ca natură şi compoziţie cu deşeurile menajere.

Deşeurile municipale nu includ deşeurile provenite din producţie, agricultură, silvicultură, pescuit, fose septice şi reţeaua de canalizare şi tratare, inclusiv nămolul de epurare, vehiculele scoase din uz sau deşeurile provenite din activităţi de construcţie şi desfiinţări.

16. ***deşeuri similare*** - conform prevederilor art. 1 alin. (2) din [Decizia Comisiei 2011/753/UE](file:///C%3A%5Cilegis%5Coficiale%5Cindex%5Cact%5C43334#133612);

17. ***deşeuri reziduale*** - deşeuri în amestec provenite din gospodăriile populaţiei şi din deşeurile similare, cu excepţia fracţiilor colectate separat (cod deşeu 20 03 01);

18*.* ***deşeu reciclabil*** - deşeu care poate constitui materie primă într-un proces de producţie pentru obţinerea produsului iniţial sau pentru alte scopuri;

19.***deşeuri periculoase*** – orice deșeuri care prezintă una sau mai multe din proprietățile periculoase prevăzute în anexa nr.4 la O.U.G. nr. 92/2021;

20. ***deşeuri provenite din activităţi de construcţie şi desfiinţări*** - deşeuri generate de activităţi de construcţie şi desfiinţări;

21.***deşeuri stradale*** - deşeuri specifice căilor de circulaţie publică, provenite din activitatea cotidiană a populaţiei, de la spaţiile verzi, de la animale, din depunerea de substanţe solide provenite din atmosferă;

22**. *deţinător de deşeuri*** – producătorul deşeurilor sau persoana fizică sau juridică care se află în posesia acestora, conform definiției prevăzute în anexa nr.1 la O.U.G. nr. 92/2021;

23. ***dezinfecţie*** - activitatea de distrugere a germenilor patogeni cu substanţe specifice, în scopul eliminării surselor de contaminare;

24. ***dezinsecţie*** - activitatea de combatere a artropodelor în stadiul de larvă sau adult cu substanţe chimice specifice;

25**. *eliminare*** - orice operaţiune care nu este o operaţiune de valorificare, chiar şi în cazul în care una dintre consecinţele secundare ale acesteia ar fi recuperarea de substanţe sau de energie, conform definiției prevăzute în anexa nr.1 la O.U.G. nr. 92/2021. O listă a operaţiunilor de eliminare este prezentată în Anexa nr.7, listă care nu este exhaustivă;

26. ***insulă ecologică digitalizată*** - punct de colectare a fracţiunilor de deşeuri municipale colectate separat, compus dintr-un set de containere subterane sau supraterane, protejat antivandalism şi împotriva accesului neautorizat şi digitalizat pentru acces cu card pentru persoanele arondate, dotat cu cântar pentru determinarea cantităţii aruncate de fiecare utilizator;

27. ***gestionarea deşeurilor*** - conform prevederilor [pct. 19 din anexa nr. 1 la Ordonanţa de urgenţă a Guvernului nr. 92/2021](file:///C%3A%5Cilegis%5Coficiale%5Cindex%5Cact%5C253009#26612100), cu modificările şi completările ulterioare:colectarea, transportul, valorificarea (inclusiv sortarea) şi eliminarea deşeurilor, inclusiv supervizarea acestor operaţiuni şi întreţinerea ulterioară a amplasamentelor de eliminare, inclusiv acţiunile întreprinse în calitate de comerciant sau broker; introducerea/scoaterea de deşeuri pe/de pe teritoriul României - trecerea deşeurilor peste frontiera de stat a României, astfel cum această noţiune este reglementată în legislaţia specială, prin oricare loc organizat şi autorizat de Guvernul României pentru trecerea frontierei de stat sau prin orice alt loc;

28. ***incinerare***- operaţia de tratare termică a deşeurilor, cu sau fără recuperare de energie, realizată în instalaţii care respectă legislaţia în vigoare privind incinerarea deşeurilor;

29. ***indicatori de performanţă*** - parametri ai serviciului de salubrizare, realizaţi de operatorul de servicii, pentru care se stabilesc niveluri minime de calitate, urmăriţi la nivelul operatorului;

30.***licenţă*** - actul tehnic şi juridic emis de A.N.R.S.C., prin care se recunoaşte calitatea de operator al serviciului, precum şi capacitatea şi dreptul de a presta una sau mai multe activităţi ale acestuia;

31**. *măturat*** - activitatea de salubrizare a localităţilor care, prin aplicarea unor procedee manuale sau mecanice, realizează un grad bine determinat de curăţare a suprafeţelor de circulaţie, de odihnă ori de agrement ale aşezărilor urbane sau rurale;

32. ***producător de deşeuri*** - orice persoană ale cărei activităţi generează deşeuri (producător iniţial de deşeuri) sau orice persoană care efectuează operaţiuni de pretratare, amestecare sau de alt tip, care duc la modificarea naturii sau a compoziţiei acestor deşeuri, conform definiției prevăzute în anexa nr.1 la O.U.G. nr. 92/2021;

33**. *producător iniţial de deşeuri*** - orice persoană ale cărei activităţi generează deşeuri;

34. ***punct de colectare*** - spaţiu special amenajat, în exteriorul imobilelor, dotat cu recipiente/containere pentru colectarea separată a deşeurilor municipale provenite de la utilizatori şi la care este asigurat accesul autospecialelor pentru colectarea deşeurilor;

35. ***reciclare*** - orice operaţiune de valorificare prin care deşeurile sunt transformate în produse, materiale sau substanţe pentru a-şi îndeplini funcţia lor iniţială sau pentru alte scopuri. Aceasta include retratarea materialelor organice, dar nu include valorificarea energetică şi conversia în vederea folosirii materialelor drept combustibil sau pentru operaţiunile de umplere, conform definiţiei prevăzute în anexa nr. 1 la O.U.G. nr. 92/2021;

36. ***reţetă*** - ansamblu de specificaţii care descriu materialele utilizate pentru o anumită operaţiune pe sortimente, cantităţi, concentraţii ale soluţiilor pentru o anumită operaţiune de deratizare, dezinfecţie sau dezinsecţie şi un anumit tip de obiectiv;

37. ***salubrizare*** - totalitatea operaţiunilor şi activităţilor necesare pentru păstrarea unui aspect salubru al localităţilor;

38. ***sistem public de salubrizare*** - ansamblul instalaţiilor tehnologice, echipamentelor funcţionale şi dotărilor specifice, construcţiilor şi terenurilor aferente prin care se realizează serviciul de salubrizare;

39. ***sortare* -** activitatea de separare pe categorii şi stocare temporară a deşeurilor reciclabile în vederea transportării lor la operatorii economici specializaţi în valorificarea acestora;

40**. *spălarea străzilor*** - activitatea de salubrizare care se execută mecanizat, cu instalaţii speciale, folosindu-se apa, cu sau fără soluţii speciale, în vederea îndepărtării deşeurilor şi prafului de pe străzi şi trotuare;

41. ***staţie de transfer*** - spaţiu special amenajat pentru stocarea temporară a deşeurilor, în vederea transportării centralizate a acestora la o staţie de tratare;

42. ***stropitul străzilor*** - activitatea de salubrizare, care constă în dispersarea apei pe suprafeţele de circulaţie, indiferent de natura îmbrăcămintei acestora, pe spaţiile de odihnă şi de agrement, manual sau mecanizat, cu ajutorul unor instalaţii specializate, în scopul creării unui microclimat favorabil îmbunătăţirii stării igienice a localităţilor şi evitării formării prafului;

43.***utilizatori*** - reprezintă utilizatori casnici, persoane fizice şi asociaţii de proprietari/locatari, precum şi utilizatori noncasnici, persoane juridice, altele decât asociaţiile de proprietari, beneficiari ai serviciului de salubrizare;

44.***tratare*** - operaţiunile de valorificare sau eliminare, inclusiv pregătirea prealabilă valorificării sau eliminării conform definiţiei prevăzute în anexa nr. 1 la O.U.G. nr. 92/2021;

45. ***tratare mecano-biologică*** - tratarea deşeurilor municipale colectate în amestec utilizând operaţii de tratare mecanică de separare, sortare, mărunţire, omogenizare, uscare şi operaţii de tratare biologică prin procedee aerobe şi/sau anaerobe.

46.***valorificare*** - orice operaţiune care are drept rezultat principal faptul că deşeurile servesc unui scop util prin înlocuirea altor materiale care ar fi fost utilizate într-un anumit scop sau faptul că deşeurile sunt pregătite pentru a putea servi scopului respectiv, în întreprinderi sau în economie în general. O listă a operaţiunilor de valorificare, este prezentată în anexa nr. 3 la O.U.G. nr. 92/2021, listă care nu este exhaustivă, conform definiţiei prevăzute în anexa nr. 1 la O.U.G. nr. 92/2021;

47. ***vector*** - organism (insectă, rozătoare) care răspândeşte un parazit, un virus sau germeni patogeni de la un animal la altul, de la om la om ori de la animale la om.

48**. *PJGD Timiș*** – Plan Județean de Gestionare a Deșeurilor în județul Timiș;

49**. *SIMD Timiș*** *-* Sistem Integrat de Management al Deșeurilor pentru județul Timiș.

50. ***A.D.I.D. Timiș*** - Asociația de Dezvoltare Intercomunitară Deșeuri Timiș.

**Art. 5**

(1) Serviciul de salubrizare se realizează prin intermediul unui sistem de salubrizare, alcătuit din bunuri aflate în domeniul public şi privat al unităţilor administrativ-teritoriale şi/sau din bunurile aflate în proprietatea privată a operatorilor, care sunt cuprinse în planurile judeţene de gestionare a deşeurilor.

(2) Sistemul de salubrizare este alcătuit dintr-un ansamblu tehnologic şi funcţional, care cuprinde construcţii, instalaţii şi echipamente specifice destinate prestării serviciului de salubrizare, precum:

**a)** puncte de colectare separată a deşeurilor;

**b)** centre de colectare prin aport voluntar a deşeurilor;

**c)** autospeciale şi utilaje specifice serviciului de salubrizare;

**d)** baze de garare şi întreţinere a autovehiculelor specifice serviciului de salubrizare;

**e)** staţii de transfer;

**f)** instalaţii de sortare;

**g)** instalaţii de compostare;

**h)** instalaţii de digestie anaerobă;

**i)** instalaţii integrate de tratare;

**j)** instalaţii de incinerare cu eficienţă energetică ridicată;

**k)** depozite de deşeuri nepericuloase pentru deşeuri municipale.

**Art. 6**

Operatorii serviciului de salubrizare trebuie să îndeplinească indicatorii de performanță, din caietul de sarcini al serviciului și contractul de delegare a gestiunii serviciului, aprobați de Consiliul Local al Municipiului Timișoara, sau după caz de asociațiile de dezvoltare intercomunitară.

**Secțiunea a 2–a**

**Accesul la serviciul de salubrizare**

**Art. 7**

(1) Toți utilizatorii, persoane fizice sau juridice, de pe teritoriul Municipiului Timişoara unde este organizat serviciul de salubrizare, au garantat dreptul de a beneficia de acest serviciu.

(2) Utilizatorii au drept de acces, fără discriminare, la informațiile publice privind serviciul de salubrizare, la indicatorii de performanță ai serviciului, la structura tarifară și la clauzele contractuale.

(3) Operatorul serviciului de salubrizare este obligat ca prin modul de prestare a serviciului să asigure protecția sănătății publice, utilizând numai mijloace și utilaje corespunzătoare cerințelor autorităților competente din domeniul sănătății publice și al protecției mediului.

(4) Operatorul serviciului de salubrizare este obligat să asigure continuitatea serviciului conform programului aprobat de autoritățile administrației publice locale, cu excepția cazurilor de forță majoră care vor fi menționate în contractul de delegare sau în hotărârea de dare în administrare a serviciului.

**Secțiunea a 3–a**

**Documentația tehnică**

**Art. 8**

(1) Prezentul regulament stabileşte documentaţia tehnică minimă pentru toţi operatorii care asigură serviciul de salubrizare pe raza Municipiului Timişoara.

(2) Regulamentul stabileşte documentele necesare exploatării, precum şi modul de întocmire, actualizare, păstrare şi manipulare a acestor documente.

(3) Detalierea prevederilor prezentului regulament privind modul de întocmire, de păstrare şi reactualizare a evidenţei tehnice se va face prin proceduri de exploatare specifice principalelor tipuri de instalaţii.

**Art. 9**

(1) Fiecare operator va avea şi va actualiza, în funcţie de specificul activităţii de salubrizare prestate, următoarele documente:

 a) actele de proprietate sau contractul prin care s-a făcut delegarea gestiunii;

 b) planul cadastral şi situaţia terenurilor din aria de deservire;

 c) planurile generale cu amplasarea construcţiilor şi a instalaţiilor aflate în exploatare, actualizate cu toate modificările sau completările;

 d) planurile clădirilor sau construcţiilor speciale având notate toate modificările sau completările la zi;

 e) cărţile tehnice ale construcţiilor;

 f) documentaţia tehnică a utilajelor şi instalaţiilor şi, după caz, autorizaţiile de punere în funcţiune a acestora;

 g) procese-verbale de constatare în timpul execuţiei şi planurile de execuţie ale părţilor de lucrări sau ale lucrărilor ascunse;

 h) proiectele de execuţie ale lucrărilor, cuprinzând memoriile tehnice, breviarele de calcul, devizele pe obiecte, devizul general, planurile şi schemele instalaţiilor şi reţelelor etc.;

 i) documentele de recepţie, preluare şi terminare a lucrărilor cu:

 1. procese-verbale de măsurători cantitative de execuţie;

 2. procese-verbale de verificări şi probe, inclusiv probele de performanţă şi garanţie, buletinele de verificări, analiză şi încercări;

 3. procese-verbale de realizare a indicatorilor tehnico-economici;

 4. procese-verbale de punere în funcţiune;

 5. lista echipamentelor montate în instalaţii cu caracteristicile tehnice;

 6. procesele-verbale de preluare ca mijloc fix în care se consemnează rezolvarea neconformităţilor şi a remedierilor;

 7. documentele de aprobare a recepţiilor şi de predare în exploatare;

 j) schemele de funcţionare a instalaţiilor, planurile de ansamblu, desenele de detaliu actualizate conform situaţiei de pe teren, planurile de ansamblu şi de detaliu ale fiecărui agregat şi/sau ale fiecărei instalaţii, inclusiv planurile şi cataloagele pieselor de schimb;

 k) instrucţiunile producătorilor/furnizorilor de echipament sau ale organizaţiei de montaj privind manipularea, exploatarea, întreţinerea şi repararea echipamentelor şi instalaţiilor, precum şi cărţile/fişele tehnice ale echipamentelor principale ale instalaţiilor;

 l) normele generale şi specifice de protecţie a muncii aferente fiecărui echipament, fiecărei instalaţii sau fiecărei activităţi;

 m) planurile de dotare şi amplasare cu mijloace de stingere a incendiilor, planul de apărare a obiectivului în caz de incendiu, calamităţi sau alte situaţii excepţionale;

 n) regulamentul de organizare şi funcţionare şi atribuţiile de serviciu pentru întreg personalul;

 o) avizele şi autorizaţiile legale de funcţionare pentru clădiri, laboratoare, instalaţii de măsură, inclusiv cele de protecţie a mediului obţinute în condiţiile legii;

 p) inventarul instalaţiilor şi liniilor electrice, conform instrucţiunilor în vigoare;

 q) instrucţiuni privind accesul în incintă şi instalaţii;

 r) documentele referitoare la instruirea, examinarea şi autorizarea personalului;

 s) registre de control, de sesizări şi reclamaţii, de dare şi retragere din exploatare, de admitere la lucru etc.;

 t) bilanţul de proiect şi rezultatele bilanţurilor periodice întocmite conform prevederilor legale, inclusiv bilanţul de mediu.

(2) Documentaţiile referitoare la construcţii energetice se vor întocmi, completa şi păstra conform normelor legale referitoare la "Cartea tehnică a construcţiei".

**Art. 10**

 (1) Documentaţia de bază a lucrărilor şi datele generale necesare exploatării, întocmită de operatorii economici specializaţi în proiectare, se predă titularului de investiţie odată cu proiectul lucrării respective.

 (2) Operatorii economici care au întocmit proiectele au obligaţia de a corecta toate planurile de execuţie, în toate exemplarele în care s-au operat modificări pe parcursul execuţiei şi, în final, să înlocuiască aceste planuri cu altele noi, originale, actualizate conform situaţiei reale de pe teren, şi să predea proiectul, inclusiv în format electronic, împreună cu instrucţiunile necesare exploatării, întreţinerii şi reparării instalaţiilor proiectate.

 (3) Organizaţiile de execuţie şi/sau de montaj au obligaţia ca, odată cu predarea lucrărilor, să predea şi schemele, planurile de situaţii şi de execuţie modificate conform situaţiei de pe teren. În cazul în care nu s-au făcut modificări faţă de planurile iniţiale, se va preda câte un exemplar din aceste planuri, având pe ele confirmarea că nu s-au făcut modificări în timpul execuţiei.

 (4) În timpul execuţiei lucrărilor se interzic abaterile de la documentaţia întocmită de proiectant, fără avizul acestuia.

**Art. 11**

(1) Autoritățile administrației publice locale, în calitate de deținătoare de instalații care fac parte din sistemul public de salubrizare, precum și operatorii care au primit în gestiune delegată serviciul de salubrizare, în totalitate, sau numai unele activități componente ale acestuia, au obligația să-și organizeze o arhivă tehnică pentru păstrarea documentelor de bază prevăzute la art. 9 alin.(1), organizată astfel încât să poată fi găsit orice document cu ușurință.

(2) La încheierea activității, operatorul va preda serviciului de specialitate din cadrul Primăriei Municipiului Timișoara, pe bază de proces-verbal, întreaga arhivă pe care și-a constituit-o, sau, după caz, asociației de dezvoltare intercomunitară , fiind interzisă păstrarea de către acesta a vreunui document original sau copie.

**SECȚIUNEA a 4-a**

**Îndatoririle personalului operativ**

**Art.12**

1) Personalul de deservire operativă se compune din toţi salariaţii care deservesc construcţiile, instalaţiile şi echipamentele specifice destinate prestării serviciului de salubrizare având ca sarcină principală de serviciu supravegherea sau asigurarea funcţionării în mod nemijlocit la un echipament, într-o instalaţie sau într-un ansamblu de instalaţii.

(2) Subordonarea pe linie operativă şi tehnico-administrativă, precum şi obligaţiile, drepturile şi responsabilităţile personalului de deservire operativă se trec în fişa postului şi în procedurile operaţionale.

(3) Locurile de muncă în care este necesară desfăşurarea activităţii se stabilesc de operator în procedurile proprii în funcţie de:

 a) gradul de periculozitate a instalaţiilor şi a procesului tehnologic;

 b) gradul de automatizare a instalaţiilor;

 c) gradul de siguranţă necesar în asigurarea serviciului;

 d) necesitatea supravegherii instalaţiilor şi procesului tehnologic.

**Art.13**

(1) În timpul prestării serviciului personalul trebuie să asigure funcționarea instalațiilor, în conformitate cu regulamentele de exploatare, instrucțiunile/procedurile tehnice interne, graficele/diagramele de lucru și dispozițiile personalului ierarhic superior pe linie operativă sau tehnico-administrativă.

(2) Prestarea serviciului de salubrizare trebuie realizată astfel încât să se asigure:

 a) protejarea sănătății populației;

 b) protecția mediului înconjurător;

 c) menținerea curățeniei și crearea unei estetici corespunzătoare a localităților;

 d) conservarea resurselor naturale prin reducerea cantității de deșeuri și reciclarea acestora;

 e) continuitatea serviciului.

**CAPITOLUL II**

**Asigurarea serviciului de salubrizare și condiții de funcționare**

**Secțiunea 1**

***Colectarea separată şi transportul separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat***

**Art.14**

Următoarele categorii de deșeuri vor fi colectate separat de pe teritoriul unității administrativ-teritoriale a municipiului Timișoara și transportate la stația de sortare Timișoara, iar după operațiunea de sortare, la valorificare către agenți economici autorizați/eliminare la depozitul de deșeuri nepericuloase din localitatea Ghizela, jud.Timiș, conform prevederilor stabilite prin Sistemul Integrat de Management al Deșeurilor (S.I.M.D.) pentru județul Timiș și a Planului Județean de Gestiune a Deșeurilor (P.J.G.D.).

a) deșeuri reziduale;

b) deșeuri biodegradabile; la data prezentei, deșeurile reziduale și biodegradabile sunt colectate în amestec, dar până la finalul anului 2023, conform prevederilor legale, A.D.I.D Timiș împreună cu operatorul de servicii de salubrizare desemnat pe zona 1 Timișoara, vor implementa colectarea acestora pe fracții;

c) deșeuri reciclabile (hârtie și carton, plastic și metal, sticlă), inclusiv deșeuri de ambalaje;

d) deșeuri de ambalaj de sticlă;

e) deșeuri periculoase din deșeurile menajere se colectează cu frecvență minimă trimestrială în cadrul campaniilor de colectare a deșeurilor organizate de A.D.I.D Timis și efectuate de operatorul de servicii de salubrizare desemnat pe zona 1 Timișoara.

f) deșeuri voluminoase provenite de la populație – se colectează cu frecvență minimă trimestrială în cadrul campaniilor de colectare a deșeurilor organizate de A.D.I.D Timis și efectuate de operatorul de servicii de salubrizare desemnat pe zona 1 Timișoara;

g) alte categorii de deșeuri, dacă legislația în vigoare o impune.

**Art.15**

 Operatorii care colectează, transportă, tratează, stochează sau depozitează deșeuri menajere și similare trebuie să cunoască:

 a) tipul și cantitatea de deșeuri care urmează să fie gestionate;

 b) cerințele tehnice generale;

 c) măsurile de precauție necesare;

 d) informațiile privind originea, destinația și tratarea deșeurilor, precum și tipul și cantitatea de deșeuri, date care trebuie prezentate, la cerere, autorităților competente.

**Art.16**

(1) Operatorul, împreună cu Asociația de Dezvoltare Intercomunitară Deșeuri Timiș, după caz, au obligaţia să identifice toţi producătorii de deşeuri, indiferent de natura acestor deşeuri, şi să acţioneze în vederea creării facilităţilor necesare prestării activităţii de colectare separată şi transport separat al deşeurilor menajere şi deşeurilor similare.

(2) Plata serviciilor de salubrizare se face de către utilizatori, în baza facturilor emise de către operatori, conform tarifelor aprobate.

(3) Consiliul Local al Municipiului Timișoara aprobă/instituie tarife/taxe de salubrizare pentru constituirea fondurilor necesare finanţării activităţii.

Art. 17

(1) Persoanele fizice şi juridice producătoare de deşeuri municipale, trebuie să realizeze activitatea de colectare separată, conform sistemului de colectare stabilit prin S.I.M.D. la nivelul municipiului Timișoara, în condiţii salubre, în spaţii special amenajate şi asigurate de Primăria Municipiului Timișoara.

(2) Fracţia biodegradabilă, din deşeurile menajere şi similare, va fi colectată separat în containere sau recipiente special destinate acestui scop și va fi transportată şi predată la instalaţiile de tratare stabilite conform P.J.G.D. – Alternativa 3. Obligația colectării fracției biodegradabile din deșeurile menajere revine A.D.I.D. Timiș conform prevederilor art. 16, alin. (1), (2) și (4) coroborat cu art. 33, alin.(1) din O.U.G. nr. 92/2021 privind regimul deșeurilor.

 (3) În vederea realizării activităţii de colectare separată, punctele de colectare amenajate vor fi dotate, conform legii, cu recipiente şi/sau containere de colectare, prin grija operatorului ori A.D.I.D Timiș, după caz. La gospodăriile individuale, colectarea se va face în recipiente, pungi/saci sau alte mijloace care prezintă un grad de siguranţă ridicat din punct de vedere sanitar şi al protecţiei mediului.

(4) Recipientele şi containerele folosite pentru colectarea separată a diferitelor tipuri de deşeuri vor fi inscripţionate de operatorul de salubrizare cu denumirea deşeurilor pentru care sunt destinate şi marcate în diverse culori prin vopsire sau prin aplicare de folie adezivă, conform prevederilor Ordinului ministrului mediului şi gospodăririi apelor şi al ministrului administraţiei şi internelor nr. 1.281/2005/1.121/2006 privind stabilirea modalităţilor de identificare a containerelor pentru diferite tipuri de materiale în scopul aplicării colectării selective.

Art. 18

(1) Punctele de colectare vor fi dotate cu recipiente marcate în culorile stabilite de actele normative în vigoare, având capacitatea de stocare corelată cu numărul de utilizatori arondaţi şi cu frecvenţa de ridicare, asigurând condiţii de acces uşor pentru autovehiculele destinate colectării.

(2) Numărul de recipiente de colectare a deşeurilor municipale se stabileşte conform tabelului 2 din Standardul SR 13387:1997, Salubrizarea localităţilor. Deşeuri urbane. Prescripţii de proiectare a punctelor pentru precolectare.

(3) În vederea prevenirii utilizării fără drept a recipientelor de colectare a deşeurilor municipale, acestea vor fi inscripţionate cu un marcaj de identificare a utilizatorului realizat astfel încât să nu poată fi şters fără ca prin această operaţie să nu rămână urme vizibile.

(4) Operatorul va suplimenta capacitatea de colectare, inclusiv prin mărirea numărului de recipiente, în cazul în care se dovedeşte că volumul acestora este insuficient şi se stochează deşeuri municipale în afara lor.

(5) Menţinerea în stare salubră, ventilarea, deratizarea, dezinfecţia şi dezinsecţia punctelor de colectare revin persoanelor fizice şi/sau juridice în cazul în care acestea se află în spaţii aparţinând utilizatorului ori operatorului în cazul când acestea sunt amplasate pe domeniul public.

(6) Pentru asociaţiile de locatari/proprietari, condominii, gospodării individuale, care nu dispun de spaţiile interioare de colectare a deşeurilor se vor amenaja puncte de colectare exterioare dotate cu recipiente pentru colectarea separată a deşeurilor. Aceste puncte vor fi amplasate în locuri care să permită accesul uşor al autovehiculelor de colectare. Stabilirea locului de amplasare a punctelor de colectare se va face astfel încât distanţa până la ferestrele spaţiilor cu destinaţie de locuinţă să fie mai mare de 10 m, iar acolo unde constrângerile de spațiu nu permit amenajarea de puncte de colectare a deșeurilor care să îndeplinească condiția de distanță, se pot amplasa pubele pentru colectarea separată a deșeurilor municipale, la distanță de minimum 5 metri față de fațada neprevăzută cu ferestre a celui mai apropiat imobil. În situațiile în care această condiție nu poate fi îndeplinită, la distanța cea mai mare.

(7) Platformele spaţiilor necesare colectării deşeurilor care se vor realiza prin grija Primăriei Municipului Timișoara vor fi betonate sau asfaltate, în mediul urban, şi în cazul în care nu sunt asigurate condiţii de scurgere a apei provenite din exfiltraţii ori a celei meteorice, vor fi prevăzute cu rigole de preluare, racordate la reţeaua de canalizare.

(8) Recipientele de colectare a deseurilor municipale vor fi securizate prin grija utilizatorilor.

(9) Operatorul va urmări starea de etanşeitate a recipientelor de colectare urmând a le înlocui imediat pe cele care s-au deteriorat.

**Art. 19**

(1) Conform prevederilor legale, colectarea deșeurilor menajere și similare se realizează astfel:

**a) deșeurile reziduale** se colectează de la utilizatori în recipiente de culoare negră/gri și sunt de tip:

 1.resturi de carne şi peşte, gătite sau proaspete;

 2. resturi de produse lactate (lapte, smântână, brânză, iaurt, unt, frişcă);

 3. ouă întregi;

 4. grăsimi animale şi uleiuri vegetale (în cazul în care nu se colectează separat);

 5. excremente ale animalelor de companie;

 6. scutece/tampoane;

 7. cenuşă de la sobe (dacă se ard şi cărbuni);

 8. resturi vegetale din curte tratate cu pesticide;

 9. lemn tratat sau vopsit;

 10. conţinutul sacului de la aspirator;

 11. mucuri de ţigări;

 12. veselă din porţelan/sticlă spartă, geamuri sparte.

Deșeurile reziduale sunt colectate și transportate, conform următorului flux de deșeuri prevăzut prin S.I.M.D. Timiș, astfel:

Deșeurile reziduale, se colectează în amestec, în pubelă neagra sau container de 1,1 mc și sunt transportate, în vederea tratării, la linia de sortare a stației de sortare deșeuri Timișoara, în vederea valorificării energetice. Refuzul de sortare este transportat la Depozitul de Deșeuri Nepericuloase Ghizela care ajunge în instalația de tratare mecano-biologică, rezultând material inert de acoperire.

**b) deşeurile biodegradabile** se colectează în recipiente de culoare maro şi sunt de tip:

 1. resturi de fructe şi de legume proaspete sau gătite;

 2. resturi de pâine şi cereale;

 3. zaţ de cafea/resturi de ceai;

 4. păr şi blană;

 5. haine vechi din fibre naturale (lână, bumbac, mătase) mărunţite;

 6. coji de ouă;

 7. coji de nucă;

 8. cenuşă de la sobe (când se arde numai lemn);

 9. rumeguş, fân şi paie;

 10. resturi vegetale din curte (frunze, crengi şi nuiele mărunţite, flori);

 11. plante de casă;

 12. bucăţi de lemn mărunţit;

 13. ziare, hârtie, carton mărunţite, umede şi murdare.

Deșeurile biodegradabile sunt deșeuri care suferă descompuneri anaerobe sau aerobe, cum ar fi deșeurile alimentare ori de grădină, hârtia și cartonul, potrivit Legii nr.181/2020 privind gestionarea deșeurilor nepericuloase compostabile.

Conform art. 33 din O.U.G. nr. 92/2021 privind regimul deșeurilor, autorităţile administraţiei publice locale sau, după caz, asociaţiile de dezvoltare intercomunitară ale acestora, trebuie să implementeze sistemul de colectare separată a deşeurilor biodegradabile privind gestionarea deșeurilor nepericuloase compostabile, până la data de 31 decembrie 2023.

**c) deșeuri reciclabile de tip hârtie, carton și lemn,** se colectează în saci/pubele de culoare albastră;

**d) deșeuri reciclabile din material de tip plastic, metal,** se colectează în saci/pubele de culoare galbenă;

**e) deșeuri reciclabile din material de tip sticlă, inclusiv** **ambalajele din sticlă,** se colectează în recipiente de tip clopot, de culoare verde, amplasate în puncte de colectare stabilite pe domeniul public al municipiului.

(2) Recipientele pentru colectarea deșeurilor menționate la art. 19, de la toți utilizatorii, persoane fizice și juridice, se asigură de operatorul de servicii de salubrizare.

Conform Sistemului Integrat de Management al Deșeurilor pentru județul Timiș (S.I.M.D. Timiș), a Planului Județean de Gestionare a Deșeurilor Timiș și a Regulamentului de organizare și funcționare a serviciului public de salubrizare din județul Timiș aprobat prin HCL nr.490/2021, colectarea deșeurilor menajere și similare se realizează astfel:

Deşeurile generate pe raza municipiului (deșeurile reziduale și reciclabile) se colectează prin ***Sistemul de colectarea duală,*** sistem ce presupune existenţa la nivelul utilizatorului a două recipiente (pubele/saci inscripţionaţi şi personalizaţi) în care se colectează separat deşeurile menajere şi separat deşeurile reciclabile (hârtie-cartoane, tipărituri, plastic, PET-uri, doze de aluminiu etc.), și prevăzut în P.J.G.D.

Colectarea deșeurilor se realizează de utilizatori, separat, pe tipuri de deşeuri municipale, în recipiente standardizate, astfel:

 **a) gospodăriile individuale**, colectează deşeurile reciclabile în saci de culoare galben transparent, de 120 litri, inscripţionaţi și personalizaţi, şi deşeurile menajere în recipiente standardizate tip pubelă, de culoare neagră, cu capacitatea între 60 litri și 240 litri;

 **b)** **asociaţiile de proprietari-locatari**, colectează deşeurile reciclabile și menajere în recipiente standardizate, tip pubelă, de culoare galbenă și neagră cu capacitatea de 240 litri;

În vederea dezvoltării unui management al deșeurilor eficient, a creșterii capacităților de colectare separată, de pregătire pentru reutilizare și valorificare a deșeurilor, începând cu anul 2025, la nivelul asociaţiilor de proprietari-locatari, colectarea deșeurilor generate se va realiza prin insule ecologice digitalizate de tipul 1 - insulă supraterană încasetată cu 5 containere de 1,1mc pentru fracțiile de deșeuri: biodegradabil, rezidual, striclă, plastic și metal, hârtie și carton.

**c) utilizatorii agenţi economici şi instituţii publice**, colectează deşeurile reciclabile în recipiente standardizate de tipul, saci de culoare galben transparent, pubele de 120 litri, containere de 1,1 mc de culoare galbenă, presocontainere sau recipiente de alte capacităţi, inscripţionate şi personalizate şi deşeurile menajere în recipiente standardizate cu capacitatea între 240 l până la 1100 l;

Deșeurile reciclabile și deșeurile menajere, colectate separat, sunt transportate în vederea sortării la stația de sortare a deșeurilor Timișoara.

(3) **Deșeurile reciclabile din material de tip sticlă albă/colorată, inclusiv ambalajele din sticlă** se colectează, în containere tip clopot, de culoare verde, nefiind permis amestecul sticlei cu deșeurile din material de tip porțelan/ceramică.

(4) În vederea stimulării prevenirii generării deșeurilor și stimulării colectării separate a deșeurilor reciclabile, A.D.I.D Timiș va implementa, în conformitate cu legislația în vigoare, instrumentul economic **“*plătește pentru cât arunci”,***aprobatprin Hotărârea nr.16/10.07.2019 a Adunării Generale a Asociaților, prin două dintre metodele prevăzute de lege, respectiv, ***volum și frecvență de colectare.***

Art. 20

(1) După colectare, deşeurile menajere şi deşeurile similare vor fi supuse procesului de sortare/tratare.

(2) Este interzisă depozitarea deşeurilor biodegradabile netratate şi a deşeurilor reciclabile colectate separat.

Art. 21

(1) Colectarea deşeurilor ***"din poartă în poartă"***, la gospodăriile individuale, se realizează cu o frecvență de o dată la săptămână, pentru deşeurile reciclabile uscate, biodegradabile și reziduale.

(2) Colectarea deșeurilor ***din punctele de colectare***, în zonele de blocuri de locuințe, se realizează cu o frecvență de două ori pe săptămână, pentru deşeurile reciclabile uscate, biodegradabile și reziduale.

(3) Colectarea deșeurilor ***din zona centrală***, cu excepția asociațiilor de proprietari, de la sectorul alimentar și de alimentație publică, hoteluri, pieţe, spitale, grădiniţe şi creşe, se realizează cu frecvență zilnică, pentru deşeurile reciclabile uscate, biodegradabile și reziduale.

(4) Colectarea deșeurilor reciclabile uscate, biodegradabile și reziduale se realizează separat, cu frecvența stabilită prin contractele de delegare, în funcție de cantitățile colectate și de volumul recipientelor de colectare; aceste elemente urmând a fi precizate în caietul de sarcini/contractul de delegare a gestiunii.

Art. 22

(1) Colectarea deşeurilor menajere şi similare se poate face în următoarele moduri:

 a) colectarea în containere/recipiente închise;

 b) colectarea prin schimb de recipiente;

 c) colectare realizată prin selectare în saci/pungi de plastic asiguraţi de operator;

 d) alte sisteme care îndeplinesc condiţiile impuse prin normele igienico-sanitare şi de protecţie a mediului.

(2) Colectarea deşeurilor municipale se efectuează folosindu-se doar autovehicule special echipate pentru transportul acestora.

(3) Vehiculele vor fi încărcate astfel încât deşeurile să nu fie vizibile şi să nu existe posibilitatea împrăştierii lor pe calea publică. Fiecărui vehicul i se va asigura personalul necesar pentru executarea operaţiunilor specifice, în condiţii de siguranţă şi de eficienţă.

(4) Încărcarea deşeurilor municipale în autovehiculele transportatoare se face direct din recipiente. Este interzisă descărcarea recipientelor pe sol în vederea încărcării acestora în autovehicule.

(5) Personalul care efectuează colectarea este obligat să manevreze recipientele astfel încât să nu se producă praf, zgomot sau să se răspândească deşeuri în afara autovehiculelor de transport. După golire, recipientele vor fi aşezate în locul de unde au fost ridicate.

(6) În cazul deteriorării unor recipiente de colectare, pungi/saci de plastic şi al împrăştierii accidentale a deşeurilor în timpul operaţiunii de golire, personalul care execută colectarea este obligat să încarce întreagacantitate dedeşeuri în autovehicul, astfel încât locul să rămână curat; operatorul va lua măsuri de înlocuire a recipientelor până la următoarea colectare.

7) Personalul care execută colectarea este obligat să încarce toate deșeurile menajere și reciclabile colectate în recipientele de colectare, amplasate în punctele de colectare, conform frecvenței stabilite, inclusiv a deșeurilor menajere și reciclabile din jurul acestora, lăsând locul curat şi măturat.

(8) În cazul în care în/lângă recipientele sau containerele de colectare sunt depozitate şi deşeuri din construcţii, acestea vor fi colectate separat, după caz, operatorul înştiinţând în scris utilizatorul despre acest fapt, precum şi despre suma suplimentară pe care trebuie s-o plătească pentru colectarea acelor deşeuri.

Art. 23

Operatorul de salubrizare are obligaţia să colecteze toate anvelopele abandonate pe domeniul public, inclusiv cele de la punctele de colectare a deşeurilor municipale, şi să le predea persoanelor juridice care desfăşoară activitatea de colectare a anvelopelor uzate sau celor care preiau responsabilitatea gestionării anvelopelor uzate de la persoanele juridice care introduc pe piaţă anvelope noi şi/ori anvelope uzate destinate reutilizării, dacă acesta nu este autorizat pentru această activitate în condiţiile legii.

Art. 24

(1) Colectarea deșeurilor periculoase, astfel cum sunt definite în anexa 4 din O.U.G. nr. 92/2021 privind regimul deșeurilor, din deșeurile menajere se realizează în cadrul campaniilor periodice trimestriale de colectare, organizate de A.D.I.D Timișoara și efectuate de operatorul de servicii de salubrizare, cu mașini specializate sau containere specifice pentru colectarea și transportul acestora. Colectarea se va realiza în puncte fixe, conform unui un program stabilit de operatorul de servicii de salubrizare la începutul anului.

(2) Atât programul de colectare, cât și punctele de staționare a mașinii sau amplasamentul locațiilor containerelor vor fi comunicate cetățenilor din fiecare unitate administrativ-teritorială, de operatorul de servicii de salubrizare, cu cel putin 30 de zile înainte de colectare, prin mass media și fluturași de informare. Deșeurile periculoase menajere colectate vor fi transportate și stocate temporar în spațiile special amenajate în acest scop. Preluarea, stocarea temporară, precum și tratarea și eliminarea deșeurilor periculoase menajere se realizează în condițiile legii.

(3) Deșeurile periculoase din deșeurile menajere pot fi preluate de la cetățeni, prin aport voluntar, pe tot parcursul anului, la stația de transfer Timișoara sau la centrele de colectare aferente zonei din care fac parte. Este interzisă amestecarea deșeurilor periculoase cu alte fluxuri de deșeuri menajere.

Art. 25

Deşeurile rezultate din îngrijiri medicale acordate la domiciliul pacientului sau cele rezultate din activitatea de îngrijiri medicale acordate în cabinete medicale amplasate în condominii au acelaşi regim cu cel al deşeurilor rezultate din activitatea medicală, conform reglementărilor legale specifice. Persoanele care îşi administrează singure tratamente injectabile la domiciliu şi cadrele medicale care aplică tratamente la domiciliu sunt obligate să colecteze deşeurile rezultate în recipiente cu pereţi rezistenţi (cutii din carton, cutii din metal etc.), pe care le vor depune la cea mai apropiată unitate de asistenţă medicală publică, care are obligaţia de a le primi. Cabinetele medicale vor respecta legislaţia specifică în domeniu. Se interzice colectarea deşeurilor rezultate din îngrijiri medicale în containerele de colectare a deşeurilor municipale.

Art. 26

(1) În cazul unităţilor sanitare şi veterinare, operatorii de salubrizare sunt responsabili numai pentru colectarea deşeurilor similare celor menajere. Este interzisă amestecarea cu deşeurile similare sau predarea către operatorii de salubrizare a următoarelor categorii de deşeuri rezultate din activităţile unităţilor sanitare şi din activităţi veterinare şi/sau cercetări conexe:

 a) obiecte ascuţite;

 b) fragmente şi organe umane, inclusiv recipiente de sânge şi sânge conservat;

 c) deşeuri a căror colectare şi eliminare fac obiectul unor măsuri speciale privind prevenirea infecţiilor;

 d) substanţe chimice periculoase şi nepericuloase;

 e) medicamente citotoxice şi citostatice;

 f) alte tipuri de medicamente;

 g) deşeurile de amalgam de la tratamentele stomatologice.

(2) Colectarea şi stocarea deşeurilor prevăzute la alin. (1) se realizează în condiţiile reglementate de legislaţia specifică, aplicabilă deşeurilor medicale. Colectarea, transportul şi eliminarea acestor tipuri de deşeuri se realizează de operatori economici autorizaţi în condiţiile legii.

Art. 27

(1) Deşeurile voluminoase constă în deşeuri solide de dimensiuni mari, precum mobilier, covoare, saltele, obiecte mari de folosinţă îndelungată, altele decât deşeurile de echipamente electrice şi electronice, care nu pot fi preluate cu sistemele obişnuite de colectare a deşeurilor municipale.

(2) Deşeurile voluminoase se vor colecta în cadrul campaniilor periodice trimestriale de colectare, organizate de A.D.I.D Timișoara și efectuate de operatorul de servicii de salubrizare, cu mașini specializate sau containere specifice pentru colectarea și transportul acestora. Colectarea se va realiza în puncte fixe, conform unui program stabilit de operatorul de servicii de salubrizare la începutul anului.

Atât programul de colectare, cât și punctele de staționare a mașinii sau amplasamentul locațiilor containerelor vor fi comunicate cetățenilor din fiecare unitate administrativ-teritorială, de operatorul de servicii de salubrizare, cu cel puțin 30 de zile înainte de colectare, prin mass media și fluturași de informare.

(3) Deșeurile voluminoase pot fi preluate de la cetățeni, prin aport voluntar, pe tot parcursul anului, la punctele de colectare stabilite la nivelul municipiului Timișoara. Este interzisă amestecarea deșeurilor voluminoase cu alte fluxuri de deșeuri menajere.

(4) Operatorul de colectare și operatorul care preia aceste deșeuri în vederea tratării trebuie să aibă un sistem de evidență a gestionării deșeurilor voluminoase din care să rezulte, după caz:

 a) data în care s-a realizat colectarea, transportul și depozitarea la instalațiile de tratare;

 b) punctele de colectare de unde s-a făcut colectarea și tipul deșeului colectat;

 c) cantitățile totale preluate de la populație, persoane juridice de drept public și privat;

 d) cantitățile de deșeuri rezultate în urma tratării, pe sortimente;

 e) cantitățile ce urmează a fi transportate la depozitul de deșeuri.

Art. 28

(1) Transportul deşeurilor, în funcţie de tipul acestora, se realizează numai de operatorul serviciului de salubrizare care trebuie să utilizeze autovehicule destinate acestui scop, acoperite şi prevăzute cu dispozitive de golire automată a recipientelor de colectare, care să nu permită împrăştierea deşeurilor sau a prafului, emanarea de noxe sau scurgeri de lichide în timpul transportului.

(2) Starea tehnică a autovehiculelor trebuie să fie corespunzătoare circulaţiei pe drumurile publice şi să prezinte o bună etanşeitate a benelor de încărcare, fără scurgeri de levigat sau alte lichide.

(3) Autovehiculele care transportă deșeuri municipale trebuie să aibă un aspect îngrijit și să fie personalizate cu sigla operatorului.

(4) Autovehiculele trebuie să aibă dimensiunile adaptate la condiţiile de drum, structura localităţilor şi structura arhitecturală a diferitelor clădiri, dotarea tehnică necesară pentru intervenţie în cazul unor accidente sau defecţiuni apărute în timpul transportării deşeurilor.

(5) Personalul operativ care deserveşte mijloacele auto trebuie să fie instruit pentru efectuarea transportului în condiţii de siguranţă, să deţină toate documentele de însoţire şi să nu abandoneze deşeurile pe traseu.

(6) Pentru deplasare se vor folosi traseele cele mai scurte, cu cel mai redus risc pentru sănătatea populaţiei şi a mediului. Pentru minimizarea distanţelor de transport se vor utiliza staţiile de transfer.

(7) Asociaţia de dezvoltare intercomunitară de deșeuri – A.D.I.D Timiș, stabilește arterele şi intervalul orar de colectare a deşeurilor municipale, preferabil între orele 22:00-06:00, pe arterele cu iluminat public corespunzător, în funcţie de trafic şi de posibilităţile de acces ale operatorului la spaţiile de colectare.

(8) Pentru fluidizarea traficului, reducerea costurilor şi utilizarea eficientă a parcului de autovehicule, operatorul de servicii de salubrizare, va analiza, la solicitarea A.D.I.D. Timiș sau a Primăriei Municipiului Timișoara, oportunitatea colectării deşeurilor municipale și în intervalul orar 22:00-06:00 de la operatorii economici şi instituţiile publice care dispun de spaţii de colectare.

(9) Autovehiculele vor fi întreţinute astfel încât să corespundă scopului propus, benele şi containerele vor fi spălate la cel mult două zile şi vor fi dezinfectate săptămânal în interior şi la exterior, conform normelor tehnice precizate de producător sau în actele normative în vigoare, numai în spaţiile care sunt dotate cu sisteme de colectare a apelor uzate provenite din spălare, separat de sistemul de canalizare al localităţii. Apele uzate provenite din spălatul autovehiculelor vor fi transportate la staţia de epurare a apelor uzate a localităţii, dacă nu există staţie de epurare proprie.

Art. 29

(1) În situaţia în care, ca urmare a execuţiei unor lucrări planificate la infrastructura tehnico-edilitară, este împiedicată utilizarea punctelor de colectare stabilite şi/sau accesul autovehiculelor destinate transportului deşeurilor municipale şi/sau al oricărui alt tip de deşeu, operatorul, pe baza notificării transmise de autoritatea administraţiei publice locale, trebuie să anunţe utilizatorii cu cel puţin 5 zile înainte despre situaţia intervenită, durata acesteia, punctele de colectare care se utilizează temporar în această perioadă şi programul de colectare.

(2) Pe toată această perioadă operatorul are obligaţia să doteze punctele de colectare care urmează a fi folosite temporar de utilizatorii afectaţi cu recipiente suficiente şi să reducă intervalul între două colectări succesive, dacă este cazul.

(3) În cazul apariţiei unor intemperii ce au ca efect întreruperea serviciului sau diminuarea cantităţilor contractate de la utilizatori, operatorul are obligaţia să anunţe această situaţie şi să factureze numai cantităţile sau serviciile efectiv realizate.

Art. 30

Operatorii economici producători de deşeuri, precum şi operatorii economici specializaţi în conceperea şi proiectarea activităţilor tehnologice ce pot genera deşeuri, au următoarele obligaţii:

 a) să adopte, încă de la faza de concepţie şi proiectare a unui produs, soluţiile şi tehnologiile de eliminare sau de diminuare la minimum posibil a producerii deşeurilor;

 b) să ia măsurile necesare de reducere la minimum a cantităţilor de deşeuri rezultate din activităţile existente;

 c) să nu amestece deşeurile periculoase cu deşeuri nepericuloase;

 d) să nu genereze fenomene de poluare prin descărcări necontrolate de deşeuri în mediu;

 e) să ia măsurile necesare astfel încât eliminarea deşeurilor să se facă în condiţii de respectare a reglementărilor privind protecţia populaţiei, a mediului şi a prezentului regulament-cadru;

 f) să nu abandoneze deşeurile şi să nu le depoziteze în locuri neautorizate;

 g) să separe deşeurile înainte de colectare, în vederea valorificării sau eliminării acestora.

Art. 31

Operatorii care prestează activitatea de colectare şi transport al deşeurilor municipale au şi următoarele obligaţii:

 a) să deţină toate documentele necesare de însoţire a deşeurilor transportate, din care să rezulte provenienţa deşeurilor/locul de încărcare, tipurile de deşeuri transportate, locul de destinaţie şi, după caz, cantitatea de deşeuri transportate şi codificarea acestora conform legii;

 b) să folosească traseele cele mai scurte şi/sau cu cel mai redus risc pentru sănătatea populaţiei şi a mediului şi care au fost aprobate de autorităţile administraţiei publice locale;

 c) să nu abandoneze deşeuri pe traseu şi să le ridice în totalitate pe cele ale utilizatorilor sau cele existente pe traseul de colectare şi transport, cu excepţia celor periculoase care nu sunt înglobate în deşeurile municipale;

 d) să informeze populaţia privind colectarea separată a deşeurilor, precum şi modalităţile de prevenire a generării deşeurilor. Informarea şi conştientizarea populaţiei se va realiza prin campanii de informare şi conştientizare, prin distribuţia de pliante, broşuri, afişe, prin activităţi educative, prin clipuri publicitare la radio şi televiziune.

**Art. 32**

Județul Timiș este beneficiarul Proiectului ***Sistem integrat de management al deșeurilor în județul Timiș****,* finanțat prin Programul Operațional Sectorial Mediu (**POS Mediu**). Prin acest proiect, județul Timiș a fost împărțit, din punct de vedere al fluxurilor deșeurilor și al arondării la stațiile de transfer/centrele de colectare, stațiile de sortare/compostare din județ, în cinci zone de colectare. În scopul realizării proiectului, toate cele 99 unități administrativ-teritoriale din județul Timiș, s-au asociat și au constituit împreună Asociația de Dezvoltare Intercomunitară de Deșeuri Timiș (A.D.I.D Timiș).

Municipiul Timișoara face parte din Zona I de colectare a județului Timiș. Deșeurile municipale se gestionează cu respectarea *Sistemului integrat de management al deșeurilor în județul Timiș,* conform prevederilor legale și cu respectarea trasabilitățiiacestora, astfel:

* ***Deșeurile reziduale și reciclabile***colectate din municipiul Timișoara, se transportă în vederea sortării la Stația de sortare Timișoara; refuzul rezultat în urma sortării se transportă la Depozitul de deșeuri nepericuloase de la Ghizela;
* ***Deșeurile reciclabile***(hârtie, carton, lemn, plastic și metal) colectate din zona 1 Timișoara se transportă la stația de sortare Timișoara; fracțiile rezultate în urma sortării se valorifică către operatori reciclatori sau se predau în vederea valorificării energetice către unități care utilizează deșeuri în procesul de producție;
* ***Deșeurile de sticlă*** sunt transportate direct către operatorii reciclatori;
* ***Deșeurile stradale*** rezultate în urma acivităților de salubrizare a străzilor se transportă la Depozitul de deșeuri nepericuloase de la Ghizela, iar cele colectate din coșurile stradale la stația de sortare Timișoara;
* ***Deșeurile rezultate din amenajarea și întreținerea spațiilor verzi publice*** reglementate de art.3 din Legea 24/2007 privind reglementarea și administrarea spațiilor verzi din intravilanul localităților – republicată, vor fi gestionate de operatorii de spații verzi, conform prevederilor legale.

Secţiunea a 2-a

*Operarea centrelor de colectare prin aport voluntar a deşeurilor de la persoanele fizice*

Art. 33

(1) Activitățile desfășurate în punctele de colectare, înființate, în baza H.C.L. nr. 405/2019, se vor menține până la realizarea pe raza municipiului a centrelor de colectare prin aport voluntar (4 centre de colectare, din care: 1 centru mare și 3 centre mici zonale), investiție finanțată din PNRR - Componenta C3: Managementul deșeurilor. Pilonul I. Tranziție verde - care are obiectiv, accelerarea procesului de extindere și modernizare a sistemelor de gestionare a deșeurilor în România cu accent pe colectarea separată, măsuri de prevenție, reducere, reutilizare și valorificare în vederea conformării cu directivele aplicabile și tranziției la economia circulară.

(2) Centrele de colectare prin aport voluntar vor asigura colectarea separată a deșeurilor care nu pot fi colectate în sistem ”din poartă în poartă”, respectiv deșeuri reciclabile și biodeșeuri care nu pot fi colectate în pubelele individuale, precum și fluxurile speciale de deșeuri – deșeuri voluminoase, deșeuri textile, deșeuri din lemn, mobilier, deșeuri din anvelope, deșeuri din echipamente electrice și electronice, baterii uzate, deșeuri periculoase, cadavre de animale, deșeuri de grădină, deșeuri din construcții și demolări.

Art. 34

(1) La punctele de colectare se pot depune, prin aport voluntar, deșeuri din construcții și demolări, deșeuri voluminoase și deșeuri vegetale:

Adresele punctelor de colectare, operate de SC Retim Ecologic Service SA, precum și programul de lucru ,sunt următoarele:

* Calea Torontalului, Nr. 94 (L-V 9:00-19:00, S 8:00-16:00);
* Calea Moșniței, Nr. 2-4 (L-V 9:00-19:00, S 8:00-16:00);
* Aleea Avram Imbroane, Nr. 70 (L-V 9:00-19:00, S 8:00-16:00);
* Calea Chișodei, Str. Mile Cărpenișan, Nr. 3 (L-V 9:00-19:00, S 8:00-16:00).

(2) Preluarea deșeurilor de la populație la punctele de colectare se face pe bază de act de identitate; fiecare cetățean beneficiază, o dată pe lună, de preluarea gratuită a unei cantități de până la 1mc/lună de deșeuri din cele menționate mai sus.

Secţiunea a 3-a

*Transferul deşeurilor municipale în staţii de transfer, inclusiv transportul separat al deşeurilor reziduale la depozitele de deşeuri nepericuloase şi/sau la instalaţiile integrate de tratare, al deşeurilor de hârtie, metal, plastic şi sticlă colectate separat la staţiile de sortare şi al biodeşeurilor la instalaţiile de compostare şi/sau de digestie anaerobă*

Art. 35

1. Stațiile de transfer sunt facilități realizate în vederea eficientizării transportului deșeurilor pe distanţe mari, și servesc la transferul sau depozitarea pe termen scurt a deșeurilor, la încărcarea și presarea acestora în prescontainere de dimensiuni mari (36 – 40 m³), și transportul lor la stațiile de sortare sau la depozitele de deșeuri.

(2) Conform P.J.G.D. Timiș, Stația de transfer Timișoara deservește unitățile administrativ-teritoriale din Zona 1 de colectare, cu excepția municipiului Timișoara și a celor 9 localități periurbane, respectiv Dumbrăvița, Ghiroda, Giarmata, Giroc, Moșnița Nouă, Orțișoara, Remetea Mare, Șag și Sânmihaiu Român; are o capacitate de transfer de 6.939 t/an, capacitate care trebuie mărită în contextul renunțării la funcționarea liniei de sortare pentru valorificare energetică a Stației de sortare Timișoara.

(3) Operarea în stațiile de transfer se va realiza numai după obținerea de către operatori a avizelor și autorizațiilor solicitate prin actele normative în vigoare.

(4) Operatorii vor asigura transferul deșeurilor municipale colectate separat, din stațiile de transfer către instalațiile de tratare, fără amestecarea acestora.

(5) Transportul deșeurilor din zona de colectare la stația de transfer se face numai de operatori licențiați de A.N.R.S.C. pentru colectarea separată și transportul separat al deșeurilor municipale.

(6) Stocarea temporară în stațiile de transfer a deșeurilor biodegradabile se face pentru maximum 24 de ore.

Secțiunea a 4-a

*Sortarea deşeurilor de hârtie, carton, metal, plastic şi sticlă colectate separat din deşeurile municipale în staţii de sortare, inclusiv transportul reziduurilor rezultate din sortare la depozitele de deşeuri şi/sau la instalaţiile de valorificare energetică*

Art. 36

(1) Deşeurile de hârtie şi carton, plastic şi metal, colectate de la toţi producătorii de deşeuri de pe teritoriul municipiului Timișoara, se transportă la staţia de sortare numai de către operatorii licenţiaţi A.N.R.S.C. care au contracte de delegare a gestiunii încheiate cu autorităţile administraţiei publice locale/asociaţia de dezvoltare intercomunitară sau, în cazul gestiunii directe, au hotărâre de dare în administrare a acestei activităţi.

(2) Sortarea se realizează pe tipuri de materiale, în funcţie de cerinţele de calitate solicitate de operatorii reciclatori.

(3) În situaţia în care transportul deşeurilor sortate de la staţia de sortare către instalaţiile de tratare, inclusiv reciclare, nu face obiectul unui contract de delegare, aceste servicii se asigură de către operatorii economici care au contracte de vânzare-cumpărare încheiate cu operatorul staţiei de sortare, în condiţiile legii.

(4) Deșeurile de sticlă și ambalaje de sticlă, rezultate din sortare la Stația de sortare Timișoara, se vor stoca temporar în incinta statiei de sortare și, ulterior, se vor preda către operatorii reciclatori a deșeurilor de sticlă.

(5) După colectare, deșeurile reciclabile (hârtie, carton și lemn, plastic, metale și sticlă și ambalaje de sticlă) vor fi transportate de către operatorii colectori, după cum urmează:

 *- Deșeurile reciclabile* (hârtie, carton și lemn, plastic și metale) colectate din Zona 1 de colectare, vor fi transportate la stația de sortare Timișoara.

 *- Deșeurile de ambalaj de sticlă* colectate în recipientele tip clopot, vor fi transportate direct către operatorii reciclatori.

Art. 37

Operatorii care asigură activitatea de sortare a deșeurilor au și următoarele obligații specifice:

 a) să dețină spații special amenajate pentru stocarea temporară a deșeurilor ce urmează a fi sortate, în condițiile prevăzute de legislația în vigoare;

1. b) să evite formarea de stocuri de deşeuri ce urmează să fie sortate, precum şi de produse rezultate în urma sortării, care ar putea genera fenomene de poluare a mediului sau care prezintă riscuri de incendiu faţă de vecinătăţi;
2. c) să asigure valorificarea întregii cantități de deșeuri sortate, evitând formarea de stocuri;
3. d) să folosească, pentru sortarea deșeurilor, tehnologii și instalații care îndeplinesc condițiile legale privind funcționarea acestora;
4. e) să se îngrijească cu prioritate de valorificarea energetică a reziduurilor rezultate din procesul de sortare a deşeurilor. Doar reziduurile care nu sunt valorificabile energetic se pot elimina prin depozitare;
5. f) să se îngrijească de eliminarea reziduurilor rezultate din procesul de sortare a deșeurilor fracției umede de la Stația de sortare Timișoara, respectiv de valorificarea energetică a deșeurilor rezultate din procesul de sortare a deșeurilor reziduale.

Art. 38

Spațiile în care se desfășoară activitatea de sortare vor trebui să îndeplinească cel puțin următoarele condiții:

1. a) să dispună de o platformă betonată cu o suprafață suficientă pentru primirea deșeurilor și pentru stocarea temporară, separată, a fiecărui tip de deșeu reciclabil;
2. b) să fie prevăzute cu cântar electronic de cântărire a autovehiculelor, cu transmisia și înregistrarea datelor la dispecer și cu verificarea metrologică în termenul de valabilitate;
3. c) să fie prevăzute cu un sistem de colectare a apelor uzate rezultate din apa pluvială sau din procesul tehnologic de sortare și spălare;
4. d) să aibă instalație de spălare și dezinfectare;
5. e) să fie prevăzute cu instalații de tratare a apelor uzate, conform normativelor în vigoare, sau să existe posibilitatea de transportare a acestora la stațiile de epurare a apelor uzate;
6. f) să permită depozitarea temporară, separată, a fiecărui tip de deşeu sortat;
7. g) să fie prevăzute cu puncte de prelevare a probelor apelor uzate colectate;
8. h) să existe posibilitatea de acces în fiecare zonă de stocare, fară a exista posibilitatea de contaminare reciprocă a diferitelor tipuri de deșeuri;
9. i) să existe grupuri sanitare și vestiare conform normativelor în vigoare;
10. j) să fie dotate cu instalație de iluminat corespunzătoare care să asigure o luminanță necesară asigurării activității în orice perioadă a zilei;
11. k) să fie prevăzute cu instalații de detecție și de stins incendiul;
12. l) să fie prevăzute cu instalații de presare și balotare pentru diferite tipuri de materiale reciclabile.

Secțiunea a 5-a

*Tratarea aerobă a biodeşeurilor colectate separat în instalaţii de compostare, inclusiv transportul reziduurilor la depozitele de deşeuri şi/sau la instalaţiile de valorificare energetic*

Art. 39

(1) Deșeurile reziduale, biodeșeurile colectate din municipiul Timișoara și cele 9 comune periurbane ale acestuia: Dumbrăvița, Ghiroda, Giarmata, Giroc, Mosnița Nouă, Orțisoara, Remetea Mare, Șag și Sânmihaiu Român, sunt transportate la Stația de sortare Timișoara în vederea sortării acestora, în urma căreia rezultă deșeuri valorificabile energetic iar refuzul de sortare se transportă la DDN Ghizela.

(2) Deșeurile valorificabile energetic, rezultate în urma procesului de tratare mecanică, sunt balotate și transportate către agenți economici autorizați în vederea co-procesării în industria cimentului.

Secțiunea a 6-a

***Tratarea anaerobă a biodeşeurilor colectate separat în instalaţii de digestie anaerobă, inclusiv transportul materialului semisolid igienizat şi stabilizat la depozitele de deşeuri şi/sau la instalaţiile de valorificare energetică***

**Art. 40**

(1) Pentru atingerea ţintelor obligatorii privind reducerea cantităţilor de deşeuri biodegradabile de la depozitare, deşeurile reziduale cu conţinut de biodegradabil trebuie tratate, prin tratare mecano-biologică, în vederea valorificării materiale și energetice.

(2) Tratarea deșeurilor reziduale și biodegradabile, se va realiza în stația de tratare mecano-biologică de la Ghizela și, conform P.J.G.D. Timiș, în viitoarea instalație de tratare care cuprinde: linie de tratare deșeuri reciclabile, linie de tratare mecanică a deșeurilor reziduale, linie de digestie anaerobă pentru deșeurile biodegradabile colectate separat și linie de digestie anaerobă pentru fracția organică din deșeurile reziduale.

(3) Operatorul instalațiilor de tratare menționate la alin. (2) organizează activitatea astfel încât să se asigure un grad cât mai mare de valorificare materială și energetică a deșeurilor și o cantitate cât mai redusă de reziduuri.

(4) În cadrul stației de tratare mecano-biologică se primesc în vederea tratării prin procedee mecanice și biologice, numai fracția umedă din deșeurile municipale (deșeuri reziduale și deșeuri biodegradabile, colectate separat) de la populație și agenți economici, instituții publice, comerț, unități de alimentatie publică, piețe, precum si reziduurile cu conținut de biodegradabil de la Stația de sortare în vederea valorificării energetice. Nu sunt acceptate la tratare deșeurile reciclabile colectate separat și deșeurile periculoase.

(5) Toată cantitatea de deșeuri municipale care ajunge în stație trebuie să fie supusă tratării, înainte de eliminarea în depozit, conform Directivei UE nr. 1999/31/CEE.

(6) Operatorul stației de TMB va organiza activitatea de procesare/tratare a deșeurilor astfel încât să respecte măsurile de protecție a sănătații și siguranței personalului, publicului larg și mediului înconjurător, precum și să evite riscurile de poluare a solului, apelor de suprafață și aerului.

(7) Din instalația actuală de sortare rezultă, după caz: deșeuri reciclabile, materiale valorificabile energetic (RDF/SRF) și reziduuri cu conținut de biodegradabil. Acestea din urmă vor fi transferate la stația TMB Ghizela.

(8) Din tratarea mecano-biologică pot rezulta, după caz: materiale inerte, numite CLO (*compost-like output*) sau digestat, după caz, care pot fi utilizate ca material de acoperire pentru depozit, sau material de umplutură, materiale reciclabile (plastic, metal), materiale valorificabile energetic (RDF sau SRF), biogaz și reziduuri inerte (nevalorificabile material sau energetic) care se elimină pe celula de depozitare.

(9) Gazele de fermentare şi apele exfiltrate, rezultate din procesul de tratare biologică, se captează şi se dirijează spre instalaţii adecvate de tratare şi neutralizare, conform prevederilor din autorizaţiile de gospodărire a apelor.

**Art. 41**

(1) Instalația de tratare mecanică din cadrul TMB Ghizela se operează astfel încât să se separe mecanic componenta biodegradabilă din deșeurile municipale de materialele care nu pot fi tratate biologic sau care se descompun greu, inclusiv de materialele reciclabile (în principal metalele feroase și neferoase) sau de cele cu potențial de valorificare energetică (SRF/RDF).

(2) Deșeurile reciclabile care sunt recuperate în urma procesului de separare vor fi colectate, stocate temporar și transportate spre reciclatori pentru valorificare.

(3) Deșeurile cu potențial energetic care vor fi recuperate vor fi stocate temporar și transportate spre instalații autorizate pentru valorificarea energetică a deșeurilor.

(4) Pregătirea pentru omogenizare a componentei biodegradabile se face prin mărunțire.

(5) Reziduul rezultat în urma procesului de tratare mecanică a deșeurilor, nepretabil pentru valorificare energetică, va fi eliminat prin depozitare la Depozitului de Deșeuri Nepericuloase Ghizela.

**Art. 42**

(1) Biodeșeurile municipale separate în cadrul stației vor fi tratate în instalația de tratare biologică existentă din cadrul TMB Ghizela, după caz prin compostare sau digestie anaerobă, pentru obținerea de biogaz. Biodeșeurile colectate separat se tratează în flux separat de cele rezultate din tratarea mecanică a deșeurilor reziduale.

(2) Fracția biostabilizată astfel obținută (compost, CLO sau digestat), va fi utilizată, după caz, ca fertilizant, ca material de umplere, de acoperire zilnică, temporară sau finală sau pentru alte operații adecvate de reabilitare sau va fi chiar eliminată în depozit.

(3) Pentru deșeurile periculoase depistate accidental în deșeurile menajere/municipale se recomandă o zonă de depozitare temporară până la transportul final către stațiile de tratare și/sau locații adecvate de depozitare a deșeurilor periculoase.

**Art. 43**

Pentru protecția și prevenirea poluării solului, toate suprafețele din cadrul stației de tratare mecano-biologică trebuie să fie betonate.

**Art.44**

(1) Operatorul stației de tratare mecano-biologică are obligația de a monitoriza următorii parametri:

 a) cantitatea și tipul de deșeuri intrate în stație, cantitatea de deșeuri și datele de identificare ale vehiculului vor fi notate într-un registru de evidență;

 b) tipul și cantitățile de deșeuri reciclabile generate pe amplasament;

 c) cantitatea și calitatea deșeurilor stabilizate din punct de vedere biologic;

 d) cantitatea deșeurilor reziduale, transportate pentru eliminare la depozit;

 e) cantitatea de biodeșeuri transportată pentru eliminare la depozit.

(2) Operatorul stației de tratare mecano-biologică va defini în procedurile operaționale proprii modul de valorificare a deșeurilor/materialelor rezultate, astfel încât cantitatea de deșeuri reziduale trimisă la depozit să fie minimă.

**Secțiunea a 7 - a**

***Tratarea deşeurilor municipale cu potenţial energetic în instalaţii de incinerare cu eficienţă energetică ridicată, inclusiv transportul reziduurilor rezultate din incinerare la depozitele de deşeuri***

**Art. 45**

Conform P.J.G.D., la investiții noi, se propune, potrivit alternativei 3, realizarea Instalației complexe de valorificare materială și energetică pentru toate categoriile de deșeuri colectate din zona 1 Timișoara; instalație care va asigura sortarea deșeurilor reciclabile colectate separat, sortarea deșeurilor reziduale și digestia anaerobă a biodeșeurilor colectate separat și a fracției organice rezultată din sortarea deșeurilor reziduale.

**Secțiunea a 8-a**

***Eliminarea, prin depozitare, a*** ***deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitele de deşeuri nepericuloase.***

**Art. 46**

Deşeurile reziduale, deşeurile stradale (nisip, praf, pământ şi pietre provenite de pe căile publice), a reziduurilor rezultate de la instalaţiile de tratare a deşeurilor municipale, precum şi a deşeurilor provenite din activităţi de reamenajare şi reabilitare interioară şi/sau exterioară a locuinţelor care nu pot fi valorificate vor fi transportate de către operator în vederea eliminării la depozitul de deșeuri nepericuloase de la Ghizela.

**Secțiunea a 9-a**

***Măturatul, spălatul şi stropitul căilor publice din localitate, inclusiv colectarea şi transportul deşeurilor de pământ şi pietre provenite de pe căile publice la depozitele de deşeuri, precum şi a deşeurilor provenite din coşurile stradale la depozitele de deşeuri şi/sau la instalaţiile de tratare***

**Art. 47**

(1) Activitatea de măturat, spălat, stropit căi publice, inclusiv colectarea şi transportul deşeurilor de pământ şi pietre, provenite de pe căile publice, la depozitele de deşeuri, precum şi a deşeurilor provenite din coşurile stradale, la depozitele de deşeuri şi/sau la instalaţiile de tratare, presupune realizarea următoarelor operații:

 - măturat mecanizat carosabil;

 - măturat mecanizat trotuare;

 - măturat manual carosabil;

 - măturat manual trotuare;

 - răzuit rigole;

 - stropit carosabil;

 - spălat carosabil;

 - gestionarea deşeurilor colectate din coşurile stradale.

(2) Pentru a evita desfășurarea activităților de salubrizare în intervale orare cu circulație auto și pietonală intensă, acestea se efectuează, de regulă, astfel:

 - Măturat manual carosabil și trotuare; în schimbul I, între orele 06:00 – 14:00;

 - Măturat mecanizat carosabil și trotuare; în schimbul III, între orele 22:00 – 06:00;

 - Răzuit rigole; în schimbul I, între orele 06:00 – 14:00;

 - Stropit carosabil, în schimbul I, între orele 06:00 – 14:00 și/sau în schimbul II, între orele 17:00-21:00, în perioada caniculară, atunci când temperaturile maxime ating sau depășesc 35 °C în cursul zilei și se situează în jurul a 20°C sau peste acest prag, noaptea, sau când activitatea de stropit este dispusă de Comitetul local pentru Situații de Urgență, în scopul diminuarii disconfortului creat de caniculă.

 - Spălatul manual sau mecanic se efectuează numai în schimbul I, între orele 06:00 – 14:00.

 - Gestionarea deşeurilor colectate din coşurile stradale, în schimbul I, 06:00 – 14:00 și în schimbul II, între orele 14:00-22:00.

 (3) Arterele de circulaţie, zilele din cursul săptămânii şi numărul de treceri în ziua respectivă pe/în care se execută activitatea de stropit, măturat şi spălat sunt cele cuprinse în caietul de sarcini al serviciului.

(4) În cazul efectuării unor lucrări edilitare în carosabil/pe trotuare, pe o stradă/un tronson de stradă pe care nu se întrerupe total circulaţia auto, operatorul de salubrizare este obligat să efectueze operaţiunile de salubrizare manuală şi mecanică, pe perioada când se efectuează lucrările edilitare, până la limita împrejmuirii șantierului.

(5) În cazul efectuării unor lucrări edilitare în carosabil/pe trotuare pe o stradă/un tronson de stradă pe care se întrerupe total circulaţia auto, operatorul de salubrizare nu va efectua operaţiile de salubrizare stradală manuală sau mecanică, pe perioada când se efectuează lucrările edilitare; menţinerea stării de salubritate a străzii/tronsonului de stradă cade în sarcina constructorului.

(6) Autorităţile administraţiilor publice locale, prin administratorii reţelelor stradale din localitate, au obligativitatea ca la predarea amplasamentului către constructor să invite şi reprezentantul operatorului de salubrizare stradală care acţionează pe artera ce va fi supusă lucrărilor edilitare în carosabil/trotuare.

Art. 48

(1) **Măturatul manual** se aplică pe căile de circulație, în toate cazurile în care nu se poate realiza măturatul mecanic.

(2) Din punctul de vedere al îmbrăcămintei spaţiilor de circulaţie, de odihnă sau de agrement, măturatul se realizează pe suprafeţe îmbrăcate cu asfalt, beton, pavele.

(3) Operațiunea de măturat manual carosabil se efectuează pe o lățime de 2 m de la rigola exterioară/interioară a carosabilului spre axul drumului și pe suprafața trotuarului adiacent acestuia; se interzice introducerea deșeurilor rezultate din măturatul manual în rețeaua de canalizare pentru a evita înfundarea acesteia.

(4) Pentru măturatul manual al străzilor și trotuarelor, operatorul va utiliza numai:

 - Mături de nuiele sau plastic - în perioada 1 octombrie până la data de 1 aprilie;

 - Perii stradale - de la data de 1 aprilie până la data de 30 septembrie.

 - Alte tipuri de mături, cu acordul beneficiarului

(5)Operatorul, va asigura dotarea personalului care efectuează lucrări manuale de salubrizare cu cărucioare pentru curătenie stradală, cu roti solide din cauciuc usor de manevrat pentru a putea trece cu usurinta peste borduri si scări. prevăzute cu sisteme de fixare în cartea frontală ce permite transportul uneltelor – mătura, lopata și clema de colectare - si le va mentine permanent curate si în stare de functionare, sau alte dotari cu acordul beneficiarului.

(6) Măturatul manual se desfășoară pe toată perioada anului, în funcție de condițiile meteorologice, cu exceptia intervalelor de ploaie. Pe timp de ploaie, se vor goli coșurile stradale și se vor curăța depunerile grosiere normale sau accidentale de pe suprafețele de circulație – carosabil și trotuare, se vor colecta deșeurile de ambalaje și orice alte deșeuri de orice fel, în scopul păstrării unui aspect salubru al domeniului public.

**Art. 49**

(1) **Măturatul mecanizat** este o operațiune ce realizează un grad ridicat de eficiență și se execută cu utilaje specifice - automăturători prevăzute cu perii cilindrice și circulare ce intră în contact direct cu suprafața pe care se execută maturatul și sunt prevăzute cu sistem de umectare și aspirare – ce acționează pe partea carosabilă ale căilor publice de circulație. Măturatul mecanizat se efectuează pe o lățime de 2 m de la rigola exterioară/interioară a carosabilului spre axul drumului.

(2) Măturatul mecanizat se efectuează pe toată perioada anului, cu excepția perioadei în care se efectuează curățatul zăpezii sau gheții și nu se desfășoară la temperaturi sub zero grade, atunci când plouă și, se întrerupe imediat, dacă în timpul desfășurării activității începe să plouă.

Măturatul mecanizat nu se desfășoară la temperaturi sub zero grade, atunci când plouă în cantități care nu permit prestarea lucrării în condiții de calitate, caz în care activitatea se întrerupe.

(3) În timpul efectuării lucrării de măturat mecanizat, suprafața carosabilului nu trebuie să fie udă ori acoperită cu zăpadă, gheață sau polei.

(4) Pe timp de ploaie, se golesc coșurile stradale amplasate în zona trotuarelor adiacente căilor publice de circulație și se colectează deșeurile de ambalaje și orice alte deșeuri stradale din jurul acestora.

Art. 50

(1) S**pălatul carosabilului** se realizează mecanic sau manual și se execută pe căile de circulație, după terminarea operaţiei de măturare şi curăţare a rigolelor.

(2) Spălatul se realizează cu jet de apă cu presiune ridicată, fiind interzis spălatul cu furtunul racordat la hidranţii stradali sau la autocisternele care nu sunt prevăzute cu instalaţiile necesare să realizeze presiunea prescrisă.

(3) Spălarea carosabilului se execută prin procedee de spălare cu înaltă presiune și se execută în funcție de condițiile meteorologice concrete în vederea îndepărtării reziduurilor adunate la rigola carosabilului: praf, nisip și nămol, în receptorii pluviali realizați de-a lungul străzilor.

(4) Operatiunea de spălat, indiferent de modul în care se execută se realizează pe o lățime de 2,5 m de la rigola străzii spre axul drumului.

(5) Operațiunea nu se efectuează dacă temperatura exterioară este sub 5 grade și nu se efectuează atunci când plouă sau a plouat înainte de începerea activității și se întrerupe imediat, dacă începe să plouă.

(6) Operațiunea se execută de la 1 aprilie până la 30 iunie. Operațiunea se va desfășura numai după ce străzile au fost măturate manual sau mecanic.

**Art. 51**

(1) **Stropitul carosabilului** se efectuează vara, de regulă, de la 1 iulie până la data de 30 septembrie, pe timp de zi, în scopul creării unui microclimat favorabil îmbunătățirii gradului de confort citadin și evitării formării prafului. Beneficiarul poate modifica intervalul calendaristic dacă situația o impune.

(2) La executarea operaţiei de stropire se va avea în vedere să nu fie afectaţi pietonii, autovehiculele, vitrinele, mobilierul stradal, panourile publicitare din zona în care acţionează utilajul ce realizează operaţiunea.

(3) Operaţiunea de stropire a carosabilului nu se realizează atunci când plouă sau a plouat înainte de începerea activității și se întrerupe imediat, dacă începe să plouă.

 (4) Este interzisă operaţia de spălare sau stropire în anotimpul călduros, în intervalul orar 13:00 – 17:00, dacă indicele de confort termic depăşeşte pragul valoric de 75 de unităţi.

(5) Pentru asigurarea condiţiilor prevăzute la alin. (4) şi pentru planificarea operaţiilor de stropire şi spălare, operatorii de salubrizare vor întreprinde toate măsurile necesare ca în perioada de vară să cunoască valoarea indicelui de confort la ora 12:00 şi prognoza pentru perioada imediat următoare de două zile de la Administraţia Naţională de Meteorologie.

(6) Operatorul are obligaţia să anunţe autoritatea administraţiei publice locale despre toate situaţiile în care este împiedicată realizarea operaţiilor de spălare, stropire sau măturare.

(7) Pentru realizarea operaţiunii de stropire sau spălare se utilizează numai apă industrială luată din punctele indicate de operatorul serviciului de alimentare cu apă şi de canalizare al localităţii sau din apele de suprafaţă sau de adâncime, cu aprobarea autorităţii administraţiei publice locale, pe baza avizului sanitar.

(8) În cazul în care din considerente tehnico-economice nu se poate utiliza apa industrială, se poate folosi şi apă prelevată de la hidranţii stradali, cu acordul operatorului serviciului de alimentare cu apă şi de canalizare.

(9) În toate situaţiile, alimentarea cu apă industrială sau potabilă se realizează pe baza unui contract încheiat cu operatorul serviciului de alimentare cu apă şi de canalizare.

(10) Pentru desfășurarea în bune condiții a operaţiilor de spălare, stropire sau măturare, autoritatea administraţiei publice locale, poate implementa parcarea alternativă a autovehiculelor pe căile de circulație, pe zile ale săptămânii și pe intervale orare, în baza unei reglementări locale.

**Art. 52**

(1) **Răzuitul rigolelor** exterioare și interioare constă în îndepărtarea noroiului, nisipului și pietrișului depus, pe o suprafață de 0,75 m, măsurată de la bordura carosabilului spre axul drumului.

(2) Operațiunea răzuit rigole se execută manual, cu lopata, în vederea îndepărtării reziduurilor depuse la rigola carosabilului, după care suprafața se mătură manual sau mecanic, după caz, conform frecvenței stabilită prin graficele de lucru.

Operațiunea nu se execută atunci când carosabilul este acoperit cu zapadă sau când depunerile la rigolă sunt înghețate.

(3) Operațiunea de răzuit rigole se efectuează când situația o impune și este necesară pentru curățarea reziduurilor grosiere de la rigolele carosabilului, pe străzile stabilite de beneficiar și comunicate în scris operatorului.

Art. 53

(1) Gestionarea deșeurilor colectate din coșurile stradale amplasate în zona trotuarelor și a reziduurilor stradale rezultate în urma operațiunilor de măturat manual și mecanic carosabil și trotuare se realizează astfel:

a). Deșeurile colectate în coșurile stradale respectiv, ambalaje și deșeuri de ambalaje depuse ocazional de cetățenii se colectează separat, în saci de plastic din polietilenă, inscripționați cu denumirea operatorului și specificația „Deșeuri Stradale”, cod deșeu 20.03.03, conform H.G. nr. 856/2002;

b). Deșeurile rezultate în urma măturatului manual, se colectează în saci de plastic, din polietilenă, de culoare neagră, inscripționați cu denumirea operatorului și specificația „Deșeuri Stradale”, cod deșeu 20.03.03, conform H.G. nr. 856/2002;

c). Deșeurile rezultate în urma măturatului mecanic se vor depozita temporar în containere de 20 – 22 mc - operatorul facând demersurile necesare în vederea obținerii avizului necesar de la APM Timișoara, după care se vor transporta și depozita, la Depozitul de Deșeuri Nepericuloase de la Ghizela (DDNG) respectând această trasabilitate;

d). Colectarea tuturor sacilor și transportul acestora se realizează cu mijloacele de transport adecvate, autogunoiere/autocamioane. Operatorul va asigura, zilnic, mijloace de transport adecvate pentru colectarea și transportul și depozitarea deșeurilor la Depozitul de Deșeuri Nepericuloase de la Ghizela (DDNG) și la Stația de sortare deșeuri Timișoara (SSDT), cu respectarea acestei trasabilități.

(2) Operatorul va asigura zilnic, mijloc de transport pentru colectarea, transportul și eliminarea deșeurilor din coșurile stradale.

(3) Transportul deșeurilor stradale colectate în saci se realizează cu mijloace de transport, cu benă închisă sau cu benă deschisă, prevăzute cu prelată pentru acoperire.

(4) Deșeurile colectate în saci de plastic, rezultate din operația de măturat manual și din golirea coșurilor stradale, se depun temporar, la marginea trotuarului pentru a fi ridicați și transportați zilnic, până la sfărșitul programului de lucru.

**Secțiunea a 10-a**

***Curăţarea şi transportul zăpezii de pe căile publice din localitate şi menţinerea în funcţiune a acestora pe timp de polei sau de îngheț***

Art. 54

(1) Operatorul care prestează activitatea de curăţare şi de transport al zăpezii îşi va organiza sistemul de informare şi control asupra stării drumurilor, precum şi a modului de pregătire şi acţionare pe timp de iarnă.

(2) Pentru asigurarea circulaţiei rutiere şi pietonale în condiţii de siguranţă în timpul iernii, operatorul va întocmi anual un program comun de acţiune cu autorităţile administraţiei publice locale, până la 1 octombrie, pentru acţiunile necesare privind deszăpezirea, prevenirea şi combaterea poleiului, care va cuprinde măsuri:

 a) pregătitoare;

 b) de prevenire a înzăpezirii şi măsuri de deszăpezire;

 c) de prevenire şi combatere a poleiului.

Art. 55

Autoritatea administraţiei publice locale, împreună cu operatorul, va lua măsurile de organizare a intervenţiilor pe timp de iarnă, care constau în:

 a) stabilirea nivelurilor de prioritate de intervenţie pe străzile din cadrul localităţii şi dotarea necesară deszăpezirii pe timp de iarnă;

 b) organizarea unităţilor operative de acţiune;

 c) întocmirea programului de pregătire şi acţiune operativă în timpul iernii.

Art. 56

La nivelul unităţilor administrativ-teritoriale se va întocmi anual, până la data de 1 noiembrie, programul de pregătire şi acţiune operativă în timpul iernii, care va cuprinde cel puţin:

 a) centralizatorul materialelor antiderapante, al carburanţilor şi lubrifianţilor;

 b) centralizatorul utilajelor şi mijloacelor de deszăpezire, combatere polei şi încărcare a zăpezii;

 c) lista străzilor şi a tronsoanelor de străzi pe care se va acţiona;

 d) lista străzilor şi a tronsoanelor de străzi pe care se va acţiona cu prioritate;

 e) lista străzilor pe care se află obiective sociale (creşe, grădiniţe, cămine de bătrâni, staţii de salvare, spitale, unităţi de învăţământ);

 f) lista mijloacelor de comunicare;

 g) lista persoanelor responsabile de îndeplinirea programului, cu adresa şi numerele de telefon de la serviciu şi de acasă;

 h) lista mobilierului stradal, cu precizarea localizării capacelor căminelor de canalizare şi a gurilor de scurgere;

 i) lista staţiilor şi refugiilor de transport în comun;

 j) lista locaţiilor de depozitare a zăpezii;

 k) dispunerea spaţiilor pentru adunarea şi odihna personalului.

Art. 57

Operaţiunile de curăţare şi transport al zăpezii şi de acţionare cu materiale antiderapante se realizează obligatoriu pe străzile sau tronsoanele de străzi în pantă, poduri, pe străzile sau tronsoanele de străzi situate de-a lungul lacurilor şi al cursurilor de apă.

Art. 58

(1) Îndepărtarea zăpezii se va realiza atât manual, cât şi mecanizat, în funcţie de condiţiile specifice din teren.

(2) Îndepărtarea zăpezii manual se efectuează atât ziua, cât şi noaptea, în funcţie de necesităţi, cu respectarea instrucţiunilor de securitate şi sănătate a muncii.

(3) Operatorii serviciului de salubrizare vor avea convenţii încheiate cu Administraţia Naţională de Meteorologie, pentru a cunoaşte zilnic prognoza pentru următoarele 3 zile privind evoluţia temperaturii nocturne şi diurne şi a cantităţilor de precipitaţii sub formă de zăpadă.

(4) În funcţie de prognoza meteorologică primită, operatorul va acţiona preventiv pentru preîntâmpinarea depunerii stratului de zăpadă şi a formării poleiului.

Art. 59

(1) În cazul depunerii stratului de zăpadă şi formării gheţii, arterele de circulaţie a mijloacelor de transport în comun, spaţiile destinate traversării pietonale a străzilor, trotuarele din dreptul staţiilor mijloacelor de transport în comun, respectiv refugiile de pietoni ale staţiilor de tramvai, căile de acces la instituţiile publice, staţiile de metrou şi unităţile de alimentaţie publică trebuie să fie practicabile în termen de maximum 4 ore de la încetarea ninsorii.

(2) În cazul unor ninsori abundente sau care au o durată de timp mai mare de 12 ore se va interveni cu utilajele de deszăpezire pentru degajarea cu prioritate a străzilor pe care circulă mijloacele de transport în comun.

(3) Acţiunea de deszăpezire trebuie să continue până la degajarea tuturor străzilor şi aleilor din cadrul localităţii.

(4) Odată cu îndepărtarea zăpezii de pe drumul public se vor degaja atât rigolele, cât şi gurile de scurgere, astfel încât în urma topirii zăpezii apa rezultată să se scurgă în sistemul de canalizare.

Art. 60

(1) Evidenţa activităţii privind combaterea poleiului şi deszăpezirii străzilor din localitate pe timp de iarnă se va ţine de către operator într-un registru special întocmit pentru această activitate şi denumit "jurnal de activitate pe timp de iarnă".

(2) Jurnalul de activitate pe timp de iarnă, semnat de reprezentantul împuternicit al autorităţii administraţiei publice locale sau al asociaţiei de dezvoltare intercomunitară, după caz, constituie documentul primar de bază pentru verificarea activităţii şi decontarea lucrărilor efectuate.

(3) În cadrul jurnalului se vor trece cel puţin următoarele:

 a) numele şi prenumele dispecerului;

 b) data şi ora de începere a acţiunii pe fiecare utilaj/echipă în parte;

 c) data şi ora de terminare a acţiunii pe fiecare utilaj/echipă în parte;

 d) străzile pe care s-a acţionat;

 e) activitatea prestată;

 f) forţa de muncă utilizată;

 g) utilajele/echipele care au acţionat;

 h) materialele utilizate şi cantitatea acestora;

 i) temperatura exterioară;

 j) condiţiile hidrometeorologice;

 k) grosimea stratului de zăpadă conform datelor primite de la Administraţia Naţională de Meteorologie;

 l) semnătura dispecerului;

 m) semnătura reprezentantului împuternicit al beneficiarului.

(4) Evidenţa se va ţine pe schimburi, separat pentru acţiunea cu utilaje şi separat pentru acţiunea cu forţe

umane.

Art. 61

(1) Primăria Municipului Timișoara stabilește locurile de depozitare sau de descărcare a zăpezii și a gheții rezultate în urma îndepărtării de pe străzile pe care s-a acţionat manual sau mecanizat.

(2) Locurile de depozitare vor fi amenajate astfel încât:

 a) să nu permită infiltrarea apei rezultate din topire în sol;

 b) suprafaţa depozitului să fie suficient de mare pentru a permite depozitarea întregii cantităţi de zăpadă provenite din aria de deservire aferentă;

 c) dimensionarea să se realizeze pentru 50% din cantitatea medie multianuală de zăpadă, comunicată de Administraţia Naţională de Meteorologie pentru localitatea respectivă, căzută pe suprafaţa pentru care se realizează operaţia de deszăpezire, corelată cu unghiul taluzului natural pentru zăpada depozitată;

 d) să fie prevăzute cu sistem de colectare a apei provenite din topire şi de deversare a acesteia numai în reţeaua de canalizare a localităţii, în punctele avizate de operatorul serviciului de alimentare cu apă şi de canalizare.

(3) Zăpada rezultată din activitatea de deszăpezire poate fi descărcată în căminele de canalizare avizate în prealabil de operatorul serviciului de alimentare cu apă şi de canalizare.

(4) Se interzice depozitarea zăpezii în alte locații decât cele prevazute în Caietul de sarcini.

(5) Încărcarea, transportul, descărcarea şi depozitarea zăpezii şi a gheţii se realizezază în maximum 12 ore de la terminarea activităţii de deszăpezire.

(6) Consiliile locale pot stabili şi alte intervale de timp în care operatorul trebuie să asigure deszăpezirea, în funcţie de importanţa străzilor, abundenţa cantităţii de zăpadă, dotarea cu mijloace tehnice şi umane etc., dar nu mai mult de 24 de ore.

(7)Transportul, depozitarea şi descărcarea zăpezii şi a gheţii formate pe carosabil se realizează concomitent cu operaţia de deszăpezire.

Art. 62

Primăria Municipiului Timișoara va lua măsuri pentru prevenirea şi combaterea poleiului şi înzăpezirii străzilor din municipiul Timișoara, pe toată perioada iernii, şi de apărare a lor împotriva degradării, în perioada de dezgheţ.

Art. 63

(1) Împrăştierea materialelor antiderapante, în cazul în care prognoza meteorologică sau mijloacele de detectare locală indică posibilitatea apariţiei poleiului, a gheţii şi în perioada în care se înregistrează variaţii de temperatură care conduc la topirea zăpezii/gheţii urmată în perioada imediat următoare de îngheţ, se realizează în maximum 3 ore de la avertizare.

(2) Combaterea poleiului se face utilizând atât materiale antiderapante, iar împrăştierea acestora se realizează cât mai uniform pe suprafaţa părţii carosabile.

(3) Utilizarea clorurii de sodiu numai în amestec cu inhibitori de coroziune se utilizează în cazul în care temperatura nu scade sub -10°C. Pentru temperaturi mai scăzute, se va utiliza clorura de calciu sau alte substanţe chimice care au un grad de coroziune redusă.

(4) Utilizarea clorurii de sodiu fără ca aceasta să fie amestecată cu inhibitori de coroziune sau împreună cu nisip sau alte materiale care prin acţiunea de împrăştiere pot produce deteriorări prin acţiunea abrazivă ori prin lovire şi/sau înfundare a canalizării stradale este interzisă.

(5) Substanţele utilizate pentru prevenirea depunerii zăpezii, împotriva îngheţului şi pentru combaterea formării poleiului vor fi aprobate de autoritatea administraţiei publice locale.

Art. 64

Primăria Municipiului Timișoara/operatorul are obligaţia să anunţe, prin posturile de radio locale, starea străzilor, locurile în care traficul este îngreunat ca urmare a lucrărilor de curăţare şi transport al zăpezii, străzile pe care s-a format poleiul, precum şi orice alte informaţii legate de activitatea de deszăpezire sau de combatere a poleiului, necesare asigurării unei circulaţii în siguranţă a pietonilor, a mijloacelor de transport în comun, a autovehiculelor care asigură aprovizionarea şi a celorlalte autovehicule.

Secţiunea a 11-a

***Dezinsecţia, dezinfecţia şi deratizarea la obiectivele din domeniul public şi domeniul privat al unităţii administrativ-teritoriale***

Art. 65

Autorităţile administraţiei publice locale, instituţiile publice, operatorii economici, cetăţenii cu gospodării individuale şi asociaţiile de proprietari/locatari au obligaţia de a asigura executarea tratamentelor pentru combaterea artropodelor şi rozătoarelor purtătoare de maladii transmisibile şi/sau generatoare de disconfort din spaţiile pe care le deţin cu orice titlu, la frecvenţa prevăzută potrivit prevederilor contractuale.

Art. 66

(1) În vederea realizării unor tratamente eficiente de dezinsecţie, dezinfecţie şi deratizare, operatorul împreună cu Primăria municipiului Timișoara întocmesc, anual, un program unitar de acţiune de combatere a vectorilor, care va cuprinde:

 a) tipul de vectori supuşi tratamentului;

 b) perioadele de execuţie;

 c) obiectivele la care se aplică tratamentele.

(2) Perioada de execuţie a tratamentelor se decalează de comun acord cu Primăria Municipiului Timișoara, în cazul în care se înregistrează condiţii meteo nefavorabile.

(3) Obiectivele din programul unitar de acţiune la care se aplică tratamentele sunt:

 a) spaţiile deschise din domeniul public şi privat al municipiului Timișoara;

 b) spațiile deschise ale persoanelor fizice și juridice, în cazul tratamentelor de dezinsecție care se execută de pe aliniamentul stradal, adiacent acestor spații, cu utilaje adecvate;

 c) spaţiile comune închise ale clădirilor ce aparțin Primăriei Municipiului Timișoara - spaţii în care îşi desfăşoară activitatea personalul primăriei.

(4) Toate persoanele fizice şi juridice din municipiul Timișoara au obligaţia să asigure, în perioada de execuţie a tratamentelor, accesul la obiectivele din programul unitar de acţiune aflate în administrarea/proprietatea acestora.

(5) Plata operaţiunilor de dezinsecţie, dezinfecţie şi deratizare pentru tratamentele executate la obiectivele prevăzute în programul unitar de acţiune se face în baza documentelor de lucru confirmate de către reprezentanţii Primăriei Municipiului Timișoara pentru spaţiile deschise și închise ce fac parte din domeniul public şi privat al Primăriei Municipiului Timișoara.

(6) Plata operaţiunilor de dezinsecţie, dezinfecţie şi deratizare pentru tratamentele executate de proprietarii gospodăriilor individuale, reprezentanții persoanelor juridice sau reprezentanții asociațiilor de proprietari/locatari, pentru spațiile comune închise ale clădirilor acestora, se suportă de aceștia.

(7) Plata operaţiunilor de dezinsecţie, dezinfecţie şi deratizare pentru tratamentele executate de reprezentanţii administratorilor reţelelor tehnico-edilitare pentru căminele şi canalele aferente reţelelor, se suportă de aceștia;

(8) Finanţarea şi decontarea cheltuielilor cu tratamentele executate la obiectivele din programul unitar de acţiune se asigură de către Primăria Municipiului Timișoara în baza documentelor de lucru confirmate de reprezentanţii acesteia.

(9) Contravaloarea tratamentelor executate în alte spaţii închise ale clădirilor persoanelor fizice sau juridice, ale clădirilor instituţiilor publice, altele decât cele din subordinea autorităţii administraţiei publice locale, precum şi orice alte tratamente suplimentare ori împotriva altor vectori şi agenţi patogeni faţă de cele/cei prevăzuţi în programul unitar de acţiune se facturează de operatorii care efectuează operațiunea în baza documentelor de lucru confirmate de beneficiari şi se suportă de către aceştia.

**Art. 67**

(1) **Dezinsecţia se efectuează în:**

 a) clădiri ale unităţilor sanitare de pe raza unităţii administrativ-teritoriale;

 b) clădiri ale instituţiilor publice, altele decât unităţile sanitare;

 c) spaţiile comune închise din clădirile de tip condominiu (casa scării, subsol şi alte asemenea) ale persoanelor fizice şi juridice, inclusiv asociaţii de proprietari/locatari;

 d) spaţiile deschise din domeniul public şi privat al unităţii administrativ-teritoriale: terenuri ale instituţiilor publice din subordine, parcuri, spaţii verzi, cimitire, maluri de lac, malurile Canalului Bega, pieţe, târguri, oboare, bâlciuri şi alte asemenea;

 e) spaţiile deschise din proprietatea privată a persoanelor fizice şi juridice: terenuri ale operatorilor economici, terenuri ale persoanelor fizice şi asociaţiilor de proprietari/locatari, terenuri ale instituţiilor publice, altele decât cele prevăzute la lit. d);

 f) căminele şi canalele aferente reţelelor edilitare: alimentare cu apă, canalizare, alimentare cu energie termică, telefonie, reţele subterane de fibră optică şi alte asemenea;

 g) clădiri ale operatorilor economici, clădiri ale persoanelor fizice, inclusiv apartamente din imobile de tip condominiu;

 h) subsoluri umede sau inundate;

 i) depozite de deşeuri municipale, staţii de compostare a deşeurilor biodegradabile, staţii de transfer, staţii de sortare şi alte instalaţii de tratare/eliminare a deşeurilor;

 j) alte obiective identificate ca reprezentând focare de infestare şi care pot pune în pericol sănătatea oamenilor şi a animalelor.

**Larvicidele** sunt utilizate în tratamentele ce combat ouale și larvele (insectelor), împotriva cărora se face dezinsecția. Operatiunea de combatere a larvelor se efecuează prin delarvizarea malurilor, lacurilor, bălţilor, suprafeţele luciului de apă stătătoare, a zonelor mlăştinoase și a altora asemenea.

(2) **Dezinfecţia se efectuează în:**

 a) depozitele de deşeuri municipale, staţii de compostare deşeuri biodegradabile, staţii de transfer, staţii de sortare şi alte instalaţii de tratare/eliminare a deşeurilor;

 b) încăperile din cadrul condominiilor prevăzute cu tobogan, destinate colectării deşeurilor municipale;

 c) spaţiile special amenajate pentru colectarea deşeurilor menajere;

 d) mijloace de transport în comun;

 e) clădiri ale instituţiilor publice, ale operatorilor economici şi ale persoanelor fizice;

 f) locurile în care există focare declarate care pun în pericol sănătatea oamenilor şi a animalelor.

(3) **Deratizarea se efectuează la obiectivele în care:**

 a) este prevăzută operaţiunea de dezinsecţie;

 b) este prevăzută operaţiunea de dezinfecţie, cu excepţia mijloacelor de transport în comun;

 c) sunt identificate focare de infestare sau condiţii de dezvoltare a rozătoarelor în spaţiile interioare sau exterioare ale persoanelor fizice ori juridice, care pun în pericol sănătatea oamenilor şi a animalelor, inclusiv în zonele demolate şi/sau nelocuite.

**Art. 68**

(1) În ceea ce privește frecvența, dezinsecția pentru combaterea țânțarilor se execută:

 a) lunar, în sezonul cald, pe spațiile deschise prevăzute în programul unitar de acțiune, prin aplicarea de tratamente multiple pentru combaterea țânțarilor adulți și a larvelor de țânțari;

 b) minimum 3 tratamente pe an și ori de câte ori este nevoie, corespunzător concentrației și tipului de substanțe insecticide ce urmează a fi utilizate în spațiile comune închise ale clădirilor, inclusiv subsoluri umede sau inundate .

(2) Pentru combaterea altor vectori dezinsecția se execută:

 a) trimestrial și ori de câte ori este nevoie, în spațiile închise ale operatorilor economici cu profil nealimentar, instituțiilor publice și spațiile comune închise ale clădirilor;

 b) lunar și ori de câte ori este nevoie, în spațiile închise ale operatorilor economici cu profil alimentar și ale unităților sanitare;

 c) numai la solicitarea persoanelor fizice din spațiile cu destinație de locuință.

(3) Numărul de tratamente care se efectuează lunar, se stabilesc prin programul unitar de acțiune. Înainte de elaborarea programului unitar de acțiune, Primăria Municipiului Timișoara, solicită Institutului Național de Cercetare-Dezvoltare Medico-Militară “Cantacuzino” recomandările necesare pentru stabilirea numărului de tratamente. În cazul în care institutul nu răspunde în maximum 30 de zile de la data primirii solicitării, se consideră că nu sunt necesare recomandări, iar Primăria Municipiului Timișoara stabilește numărul de tratamente, la propunerea operatorului, fără a se reduce numărul de tratamente de dezinsecție executate în anul anterior.

(4) În situația în care, după aprobarea și punerea în aplicare a programului unitar de acțiune, evoluția vectorilor supuși tratamentelor de dezinsecție impune recomandări noi din partea Institutului Național de Cercetare-Dezvoltare Medico-Militară “Cantacuzino”, acestea se vor implementa prin modificarea programului unitar de acțiune.

**Art. 69**

Din punctul de vedere al frecvenţei, deratizarea se execută:

 a) pentru operatorii economici cu profil nealimentar şi asociaţiile de proprietari/locatari, cel puţin o dată pe semestru şi ori de câte ori este nevoie pentru stingerea unui focar;

 b) pentru operatorii economici cu profil alimentar, cel puțin o dată pe trimestru și ori de câte ori este nevoie pentru stingerea unui focar, cu respectarea prevederilor legale referitoare la siguranța alimentului;

 c) pentru spaţiile deschise din domeniul public şi privat al unităţii administrativ-teritoriale în conformitate cu programul unitar de acţiune, dar nu mai puţin de 3 tratamente pe an;

 d) pentru persoanele fizice, ori de câte ori este nevoie pentru stingerea unui focar.

**Art. 70**

Dezinfecţia se execută numai la solicitarea persoanelor fizice sau juridice.

**Art. 71**

Toate produsele folosite pentru efectuarea operaţiunilor de deratizare, dezinsecţie, dezinfecţie vor fi avizate de către Comisia Naţională pentru Produse Biocide.

**Art. 72**

(1) Persoanele fizice sau juridice deținătoare de spații construite, indiferent de destinație, curți și/sau terenuri virane sau amenajate, unitățile de administrare a domeniului public, ocoalele silvice, instituțiile publice, precum și unitățile care au în exploatare rețele tehnico-edilitare sunt obligate să asigure efectuarea operațiunilor periodice de dezinsecție și deratizare ori pentru stingerea unui focar, în spațiile deținute de acestea.

(2) Operațiunile de dezinsecție, dezinfecție și deratizare la obiectivele din programul unitar de acțiune se prestează exclusiv de către operatorul licențiat de A.N.R.S.C., căruia i-a fost atribuită activitatea în gestiune directă sau delegată de către unitatea administrativ-teritorială, în condițiile legii.

(3) Persoanele fizice sau juridice beneficiare ale operațiilor de deratizare, dezinsecție și/sau dezinfecție au obligația să permită accesul operatorului în locurile unde urmează să se realizeze operația și să mențină spațiile pe care le au în proprietate salubre, luând măsuri de evacuare a tuturor reziduurilor solide, de spălare a încăperilor în care se efectuează colectarea deșeurilor, de eliminare a apei stagnate, de curățare a subsolurilor, de punere în ordine a depozitelor de materiale și de remediere a defecțiunilor tehnice la instalațiile sanitare care provoacă inundarea sau stagnarea apei în subsoluri și/sau pe terenurile deținute.

(4) Operațiunile de dezinsecție, dezinfecție și deratizare la obiectivele care nu fac parte din programul unitar de acțiune pot fi prestate și de operatori economici autorizați în baza reglementărilor emise de autoritățile administrației publice locale.

**Art. 73**

Operatorul care prestează activitatea de deratizare, dezinsecţie si dezinfecţie, are următoarele obligaţii:

 a) înainte de începerea operaţiunii de dezinsecţie sau deratizare la obiectivele din programul unitar de acţiune, să notifice, în scris, autoritatea administraţiei publice locale şi să aducă la cunoştinţa populaţiei, prin mass-media, cu cel puţin 7 zile înainte, următoarele:

 1. tipul operaţiunii ce urmează a se efectua;

 2. perioada efectuării tratamentelor;

 3. substanţele utilizate, gradul de toxicitate a acestora;

 4. măsurile de protecţie ce trebuie luate, în special cu referire la copii, bătrâni, bolnavi, albine, animale şi păsări;

 b) să stabilească, de comun acord cu persoanele fizice sau juridice, data şi ora începerii tratamentelor de deratizare, dezinsecţie şi dezinfecţie, în spaţiile închise şi pe suprafeţele deţinute de acestea şi să comunice acestora gradul de toxicitate a substanţelor utilizate şi măsurile de protecţie ce trebuie luate;

 c) înainte de începerea operaţiunii de dezinsecţie,dezinfecţie şi deratizare în spaţiile închise ale operatorilor economici, instituţiilor publice, persoanelor fizice şi asociaţiilor de proprietari/locatari, să informeze beneficiarul cu privire la substanţele utilizate şi măsurile de protecţie ce trebuie luate şi să stabilească, de comun acord cu acesta, data şi intervalul orar de efectuare a tratamentelor;

 d) să solicite la terminarea operaţiunii confirmarea efectuării tratamentelor, prin încheierea unui document de lucru.

**Art. 74**

În cazul în care persoanele fizice sau persoanele juridice refuză să permită accesul pe proprietatea acestora pentru efectuarea operaţiunilor periodice de dezinsecţie,dezinfecţie şi deratizare ori pentru stingerea unui focar, operatorul are obligaţia să anunţe autoritatea administraţiei publice locale pentru luarea măsurilor legale.

**Art. 75**

(1) În cazul în care, în urma unui tratament efectuat se aduce o daună imediată, vizibilă, proprietăţii beneficiarului, acest fapt va fi menţionat în documentul de lucru şi va fi comunicat în mod expres operatorului. Vor fi semnalate, de asemenea, toate aspectele ce sunt de natură să afecteze viaţa şi sănătatea oamenilor şi vieţuitoarelor.

(2) Operatorul nu este exonerat de răspunderea privind prejudiciile cauzate sănătăţii oamenilor şi vieţuitoarelor, altele decât cele pentru care se aplică tratamentul, dacă s-au utilizat substanţe periculoase pentru aceştia, dacă nu s-au luat măsurile necesare informării populaţiei sau tratamentul este ineficient.

**Capitolul III**

**Drepturi şi obligaţii**

***Secţiunea 1***

***Drepturile şi obligaţiile operatorilor serviciului de salubrizare***

**Art. 76**

(1) Operatorii serviciului de salubrizare vor acţiona pentru implicarea deţinătorilor de deşeuri în gestionarea eficientă a acestora şi transformarea treptată a producătorilor de deşeuri în "operatori activi de mediu", cel puţin la nivelul habitatului propriu.

(2) Asociația de Dezvoltare Intercomunitară Deșeuri Timiș – A.D.I.D. Timiș are obligaţia să înfiinţeze sistemele de colectare separată a deșeurilor şi să se implice în instruirea populaţiei privind condiţiile de mediu, impactul deşeurilor asupra mediului, inclusiv a elevilor din toate unităţile de învăţământ pe care le gestionează.

(3) Operatorii vor asigura condiţiile materiale pentru realizarea colectării separate, în paralel cu informarea şi conştientizarea utilizatorilor cu privire la tipurile de deşeuri care se depun în recipientele de colectare.

**Art. 77**

Drepturile şi obligaţiile operatorului serviciului de salubrizare se constituie ca un capitol distinct în cadrul:

 a) hotărârii de dare în administrare a serviciului de salubrizare;

 b) regulamentului serviciului de salubrizare;

 c) contractului de delegare a gestiunii serviciului de salubrizare;

 d) contractului de prestare a serviciului de salubrizare pentru utilizatori.

**Art. 78**

Operatorii serviciului de salubrizare au următoarele drepturi:

 a) să încaseze contravaloarea serviciului de salubrizare prestat/contractat, corespunzător tarifului aprobat de autorităţile administraţiei publice locale, determinat în conformitate cu normele metodologice elaborate şi aprobate de A.N.R.S.C.;

 b) să asigure echilibrul contractual pe durata contractului de delegare a gestiunii;

 c) să solicite ajustarea tarifului în raport cu evoluţia generală a preţurilor şi tarifelor din economie;

 d) să propună modificarea tarifului aprobat în situaţiile de schimbare semnificativă a echilibrului contractual;

 e) să aibă exclusivitatea prestării serviciului de salubrizare pentru toţi utilizatorii din raza municipiului Timișora pentru care are hotărâre de dare în administrare sau contract de delegare a gestiunii; în cazul activităţii de dezinsecţie, dezinfecţie şi deratizare, exclusivitatea se limitează la obiectivele din programul unitar de acţiune;

 f) să aplice la facturare tarifele aprobate de Consiliul Local al Municipiului Timișoara;

 g) să suspende sau să limiteze prestarea serviciului, fără plata vreunei penalizări, cu un preaviz de 5 zile lucrătoare, dacă sumele datorate nu au fost achitate după 45 de zile de la primirea facturii;

 h) să solicite recuperarea debitelor în instanţă.

**Art. 79**

Operatorii activităților serviciului de salubrizare au următoarele obligaţii:

 a) să ţină gestiunea separată pentru fiecare activitate în parte, pentru a se putea stabili tarife juste în concordanţă cu cheltuielile efectuate;

 b) să asigure prestarea serviciului de salubrizare, conform prevederilor contractuale şi cu respectarea prezentului regulament-cadru, prescripţiilor, normelor şi normativelor tehnice în vigoare;

 c) să plătească despăgubiri persoanelor fizice sau juridice pentru prejudiciile provocate din culpă, inclusiv pentru restricţiile impuse deţinătorilor de terenuri aflate în perimetrul zonelor de protecţie instituite, conform prevederilor legale;

 d) să plătească despăgubiri pentru întreruperea nejustificată a prestării serviciului şi să acorde bonificaţii procentuale din valoarea facturii utilizatorilor în cazul prestării serviciului sub parametrii de calitate şi cantitate prevăzuţi în contractele de prestare;

 e) să furnizeze Primăriei Municipiului Timișoara, respectiv A.N.R.S.C., informaţiile solicitate şi să asigure accesul la documentele şi documentaţiile pe baza cărora prestează serviciul de salubrizare, în condiţiile legii;

 f) să încheie contracte de asigurare pentru pagube aduse la infrastructura exploatată în desfăşurarea activităţilor;

 g) să deţină toate avizele, acordurile, autorizaţiile şi licenţele necesare prestării activităţilor specifice serviciului de salubrizare, prevăzute de legislaţia în vigoare;

 h) să respecte angajamentele faţă de utilizatori luate prin contractele de prestare a serviciului de salubrizare;

 i) să presteze serviciul de salubrizare la toţi utilizatorii din raza unităţii administrativ-teritoriale pentru care are hotărâre de dare în administrare sau contract de delegare a gestiunii, să colecteze întreaga cantitate de deşeuri municipale şi să lase în stare de curăţenie spaţiul destinat depozitării recipientelor de colectare şi domeniul public;

 j) să doteze punctele de colectare cu recipiente şi/sau containere în cantităţi suficiente, cu respectarea normelor în vigoare;

 k) să ţină la zi, împreună cu autorităţile administraţiei publice, evidenţa tuturor utilizatorilor cu şi fără contracte de prestări servicii în vederea decontării prestaţiei direct din bugetul local pe baza taxelor locale instituite în acest sens;

 l) să respecte indicatorii de performanţă stabiliţi prin hotărârea de dare în administrare sau prin contractul de delegare a gestiunii şi precizaţi în caietul de sarcini al serviciului de salubrizare, să îmbunătăţească în mod continuu calitatea serviciilor prestate;

 m) să aplice metode performante de management, care să conducă la reducerea costurilor specifice de operare;

 n) să doteze utilizatorii cu mijloacele necesare colectării separate a deșeurilor municipal în condiţiile stabilite de prezentul regulament-cadru;

 o) să verifice starea tehnică a recipientelor de colectare şi să le înlocuiască pe cele care prezintă defecţiuni sau neetanşeităţi în maximum 24 de ore de la sesizare sau în termenul prevăzut în caietul de sarcini a activității contractate;

 p) să asigure curățarea exterioară, ori de câte ori este necesar, a coșurilor stradale și a recipientelor de tip clopot pentru colectarea deșeurilor de ambalaje de sticlă, amplasate pe domeniul public;

 r) să asigure curăţenia căilor publice respectând graficele cu frecvența de execuție a operațiunilor de salubrizare stradală și deszăpezire;

 s) să asigure curăţarea şi transportul zăpezii de pe căile publice, din staţiile mijloacelor de transport în comun, de la trecerile de pietoni semnalizate şi să le menţină în funcţiune pe timp de polei sau de îngheţ;

 t) să asigure desfăşurarea corespunzătoare a operaţiunilor de dezinsecţie şi deratizare, conform programului unitar de acţiune aprobat de Primăria municipiului Timișoara;

 u) să factureze serviciile prestate, la tarife legal aprobate;

 v) să înfiinţeze activitatea de dispecerat şi de înregistrare a reclamaţiilor, având un program de funcţionare permanent;

 w) să înregistreze toate reclamaţiile şi sesizările utilizatorilor într-un registru şi să ia măsurile de rezolvare ce se impun. În registru se vor consemna numele şi prenumele persoanei care a reclamat şi ale celei care a primit reclamaţia, adresa reclamantului, data şi ora reclamaţiei, data şi ora rezolvării, numărul de ordine al reclamaţiei care va fi comunicat petentului. La sesizările scrise operatorul are obligaţia să răspundă în termen de maximum 30 de zile de la înregistrarea acestora;

 x) să informeze utilizatorii, cu cel puțin 10 zile înainte, asupra modificărilor frecvențelor de colectare a deșeurilor menajere și reciclabile sau a defășurării oricăror acțiuni periodice planificate de colectare de diverse alte deșeuri;

 z) să ţină evidenţa gestiunii deşeurilor şi să raporteze periodic autorităţilor competente situaţia conform reglementărilor în vigoare.

***Secţiunea a 2-a***

***Drepturile şi obligaţiile utilizatorilor***

**Art. 80**

(1) Au calitatea de utilizatori beneficiarii individuali sau colectivi, direcţi ori indirecţi ai serviciului de salubrizare.

(2) Dreptul, fără discriminare, de acces la serviciul de salubrizare, de utilizare a acestuia, precum şi la informaţiile publice este garantat tuturor utilizatorilor.

**Art. 81**

Utilizatorii au următoarele drepturi:

 a) să utilizeze, liber şi nediscriminatoriu, serviciul de salubrizare, în condiţiile contractului/contractului-cadru de prestare;

 b) să solicite şi să primească, în condiţiile legii şi ale contractelor de prestare, despăgubiri sau compensaţii pentru daunele provocate lor de către operatori prin nerespectarea obligaţiilor contractuale asumate ori prin prestarea unor servicii inferioare, calitativ şi cantitativ, parametrilor tehnici stabiliţi prin contract sau prin normele tehnice în vigoare;

 c) să sesizeze A.D.I.D. Timiș/Primăria municipiului Timișoara și autorităţilor competente în domeniu, orice deficienţe constatate în sfera serviciului de salubrizare şi să facă propuneri vizând înlăturarea acestora, îmbunătăţirea activităţii şi creşterea calităţii serviciului;

 d) să se asocieze în organizaţii neguvernamentale pentru apărarea, promovarea şi susţinerea intereselor proprii;

 e) să primească şi să utilizeze informaţii privind serviciul de salubrizare, despre deciziile luate în legătură cu acest serviciu de la A.D.I.D Timiș/Primăria municipiului Timișoara, A.N.R.S.C. sau operator, după caz;

 f) să fie consultaţi, direct sau prin intermediul unor organizaţii neguvernamentale reprezentative, în procesul de elaborare şi adoptare a deciziilor, strategiilor şi reglementărilor privind activităţile din sectorul serviciului de salubrizare;

 g) să se adreseze, individual ori colectiv, prin intermediul unor asociaţii reprezentative, Consiliului Local al Municipiului Timișoara, A.D.I.D Timiș, A.N.R.S.C., instanţelor judecătoreşti, în vederea prevenirii sau reparării unui prejudiciu direct ori indirect.

 h) să li se presteze serviciul de salubrizare în condiţiile prezentului regulament-cadru, al celorlalte acte normative în vigoare, la nivelurile stabilite în contract;

 i) să conteste facturile când constată încălcarea prevederilor contractuale;

 j) să primească răspuns în maximum 30 de zile la sesizările adresate operatorului sau autorităţilor administraţiei publice locale şi centrale cu privire la neîndeplinirea unor condiţii contractuale;

 k) să fie dotaţi de operator, în condiţiile prezentului regulament-cadru, cu recipiente de colectare adecvate mijloacelor de încărcare şi de transport ale acestora;

 l) utilizatorilor le este garantat dreptul de acces la serviciile de salubrizare şi de utilizare a acestora.

**Art. 82**

Utilizatorii au următoarele obligaţii:

 a) să respecte prevederile prezentului regulament-cadru şi clauzele contractului de prestare a serviciului de salubrizare;

 b) să achite în termenele stabilite obligaţiile de plată, în conformitate cu prevederile contractului de prestare a serviciului de salubrizare, sau să achite taxa de salubrizare aprobată de autoritatea administraţiei publice locale/asociaţia de dezvoltare intercomunitară în cazul în care beneficiază de prestarea activităţii fără contract;

 c) să asigure accesul utilajelor de colectare a deşeurilor la punctele de colectare;

 d) să execute operaţiunea de colectare în recipientele cu care sunt dotate punctele de colectare, în conformitate cu sistemul de colectare stabilit prin Sistemul Integrat de Management al Deșeurilor în județul Timiș și utilizat de operatorul de salubrizare.

Fracţiunea umedă a deşeurilor va fi depusă în saci de plastic şi apoi în recipientul de colectare asigurat de operator și inscripționat, conform prevederilor legale;

 e) să colecteze separat, pe tipuri de materiale, deşeurile reciclabile rezultate din activităţile pe care le desfăşoară, în recipiente diferite, cu respectarea sistemului de colectare stabilit prin P.J.G.D. Timiș, inscripţionate corespunzător, amplasate de operatorul serviciului de salubrizare în spaţiile special amenajate de Primăria Municipului Timișoara;

 f) să aplice măsurile privind efectuarea lucrărilor de deratizare şi dezinsecţie, stabilite de Primăria Municipului Timișoara şi de Direcţia de Sănătate Publică Timiș;

 g) să accepte limitarea temporară a prestării serviciului ca urmare a execuţiei unor lucrări prevăzute în programele de reabilitare, extindere şi modernizare a infrastructurii tehnico-edilitare;

 h) să respecte normele de igienă şi sănătate publică stabilite prin actele normative în vigoare;

 i) să încheie contracte pentru prestarea activității specifice serviciului de salubrizare de colectare a deșeurilor municipale, numai cu operatorul căruia Asociația de Dezvoltare Intercomunitară Deșeuri – A.D.I.D. Timiș sau Primăria Municipului Timișoara i-a atribuit, în gestiune delegată, activitatea respectivă;

 j) să menţină în stare de curăţenie spaţiile în care se face colectarea, precum şi recipientele în care se depozitează deşeurile municipale în vederea colectării;

 k) să execute operaţiunea de deversare/abandonare a deşeurilor în recipientele de colectare în condiţii de maximă siguranţă din punctul de vedere al sănătăţii populaţiei şi al protecţiei mediului, astfel încât să nu producă poluare fonică, miros neplăcut şi răspândirea de deşeuri;

 l) să nu introducă în recipientele de colectare deşeuri din categoria celor cu regim special (periculoase, toxice, explozive), animaliere, provenite din construcţii, din toaletarea pomilor sau curăţarea şi întreţinerea spaţiilor verzi ori provenite din diverse procese tehnologice care fac obiectul unor tratamente speciale, autorizate de direcţiile sanitare veterinare sau de autorităţile de mediu;

 m) să asigure curăţenia incintelor proprii, precum şi a zonelor cuprinse între imobil şi carosabil, respectiv spațiul verde si trotuar;

 n) să asigure curăţenia locurilor de parcare publice pe care le folosesc şi să nu efectueze reparaţii care pot produce scurgerea uleiurilor, carburanţilor şi lubrifianţilor sau de lichide rezultate din spălarea autovehiculelor;

 o) să nu arunce deşeuri şi obiecte de uz casnic pe străzi, în parcuri, pe terenuri virane sau în locuri publice și să mențină curățenia pe acestea;

 p) să depună hârtiile şi resturile mărunte de ambalaje care se produc cu ocazia utilizării mijloacelor de transport şi a activităţii desfăşurate pe străzile localităţii în coşurile stradale amplasate de operator de-a lungul străzilor şi în alte asemenea locuri;

 r) să îndepărteze zăpada şi gheaţa de pe trotuarele din dreptul imobilelor în care locuiesc;

 s) să păstreze curăţenia pe arterele de circulaţie, în pieţe, târguri şi oboare, în parcuri, locuri de joacă pentru copii şi în alte locuri publice.

Capitolul IV

Determinarea cantităţilor şi volumului de lucrări prestate

Art. 83

(1) La încheierea contractului de prestări servicii pentru colectarea deșeurilor menajere si similare, operatorii au obligaţia de a menţiona în contract cantităţile de deşeuri ce urmează a fi colectate.

(2) În cazul asociaţiilor de proprietari/locatari sau al utilizatorilor care deţin în proprietate gospodării individuale, contractul se încheie pentru numărul total de persoane care au adresa cu acelaşi cod poştal.

(3) În cadrul contractelor încheiate cu utilizatorii se vor stipula standardele, normativele şi tarifele legale, valabile la data încheierii acestora.

(4) Contractele de prestări servicii pentru colectarea deșeurilor menajere și similare se vor încheia cu următoarele categorii de utilizatori:

 a) proprietari de gospodării individuale sau reprezentanţi ai acestora;

 b) asociaţii de proprietari/locatari, prin reprezentanţii acestora;

 c) operatori economici;

 d) instituţii publice.

Art. 84

(1) În vederea dotării punctelor de colectare cu recipiente sau containere pentru colectarea separată a deşeurilor menajere şi similare provenite de la producătorii de deşeuri, operatorii, împreună cu Asociația de Dezvoltare Intercomunitară Deșeuri – A.D.I.D. Timiș vor stabili pe bază de măsurători compoziţia şi indicii de generare a acestor deşeuri, pe categorii de deşeuri şi tipuri de materiale.

(2) Pentru deşeurile provenite de la operatorii economici, cantităţile de deşeuri produse, tipul acestora, compoziţia, modul de tratare, condiţiile de transport și depozitare vor fi cele menţionate în autorizaţia de mediu eliberată de autorităţile competente.

(3) Determinarea cantităţilor de deşeuri primite la instalaţiile de tratare, respectiv eliminare se face numai prin cântărire.

(4) Pentru deşeurile din construcţii provenite de la populaţie, determinarea volumului acestora se va face estimativ.

Art. 85

(1) Pentru activităţile de măturat, spălat, stropit şi întreţinere a căilor publice, cantitatea prestaţiilor se stabileşte pe baza suprafeţelor, a volumelor, aşa cum acestea sunt trecute în caietul de sarcini.

(2) Pentru curăţarea şi transportul zăpezii şi al gheţii de pe căile publice şi menţinerea în funcţiune a acestora pe timp de polei sau de îngheţ, calculul se realizează pe baza suprafeţelor degajate, cantităţilor calculate şi a reţetei de tratament preventiv împotriva depunerii zăpezii şi a formării poleiului.

(3) Reprezentanții Primăriei Municipiului Timișoara sau ai Asociaţiei de Dezvoltare Intercomunitară Deșeuri Timiș, vor controla, prin sondaj şi/sau ca urmare a sesizărilor venite din partea populaţiei, activitățile efectuate de operatori și încheie un proces-verbal de constatare/recepție, zilnic, în cazul activităților de salubrizare stradală și deszăpezire, în care se menționează cantitățile planificate, confirmate - realizate precum și străzile cuprinse în programul zilnic care nu corespund din punct de vedere al curațeniei și nu au fost confirmate/recepționate.

(4) Pe baza procesului-verbal de constatare/recepție, reprezentanții Primăriei Municipului Timișoara sau ai A.D.I.D. Timiș, după caz, aplică penalităţile menţionate în contractul de delegare a gestiunii activităților încheiat cu operatorul, acestea reprezentând unităţi procentuale din valoarea lunară totală a contractului.

Art. 86

Pentru activitatea de dezinsecţie, dezinfecţie şi deratizare măsurarea cantităţii prestaţilor se face în funcţie de doza şi de reţeta utilizată pe unitatea de suprafaţă sau de volum.

**Capitolul V**

**Indicatori de performanţă şi de evaluare a activităților de salubrizare stradală, deszăpezire** **dezinsecție, dezinfecție și deratizare specifice serviciului de salubrizare**

**Art. 87**

(1) Indicatorii de performanţă și de evaluare a activităților de salubrizare stradală, deszăpezire, dezinsecție, dezinfecție și deratizare, sunt prevăzuți în **Anexa A, respectiv anexa A1**, la prezentul Regulament.

 (2) Indicatorii de performanţă a activităților de salubrizare stradală, deszăpezire, dezinsecție, dezinfecție și deratizare specifice serviciului de salubrizare se precizează în caietul de sarcini şi în contractul de delegare a gestiunii activităților serviciului de salubrizare.

(3) A.DI.D. Timiș/Municipiul Timișoara sunt responsabile de stabilirea nivelurilor de calitate și cantitate a indicatorilor de performanţă pentru activitățile pe care le gestionează, astfel încât să se asigure atingerea şi realizarea ţintelor/obiectivelor, conform legislaţiei în vigoare din domeniul gestionării deşeurilor.

(4) A.DI.D. Timiș și municipiul Timișoara, prin personalul propriu, aplică penalități contractuale operatorilor activităților specifice serviciului de salubrizare, în cazul în care aceștia nu prestează activitățile la parametrii de eficienţă şi calitate la care s-a obligat ori nu respectă indicatorii de performanţă ai serviciului.

**Art. 88**

Indicatorii de performanţă stabilesc condiţiile ce trebuie respectate de operatori pentru asigurarea desfășurării activităților specifice serviciului de salubrizare a localităţilor cu privire la:

 a) continuitatea din punct de vedere cantitativ şi calitativ;

 b) prestarea activităților în condiții de eficiență și eficacitate;

 d) adaptarea permanentă la cerinţele beneficiarului;

 f) respectarea reglementărilor specifice din domeniul protecţiei mediului şi al sănătăţii populaţiei;

 g) implementarea unor sisteme de management al calităţii, al mediului şi al sănătăţii şi securităţii muncii.

**Art. 89**

Indicatorii de performanţă trebuie să asigure evaluarea continuă a operatorului cu privire la următoarele activităţi:

 a) îmbunătățirea calității activităților prestate;

 b) asigurarea efectuării operațiunilor stabilite conform graficelor, planurilor și programelor;

 c) îndeplinirea prevederilor din contract cu privire la calitatea serviciilor efectuate;

 d) menţinerea unor relaţii echitabile între operator şi beneficiar prin rezolvarea rapidă şi obiectivă a problemelor, cu respectarea drepturilor şi obligaţiilor care revin fiecărei părţi;

 e) soluţionarea în timp util a reclamaţiilor referitoare la activitățile de salubrizare efectuate;

 f) prestarea activităților de salubrizare în cantitățile contractate

g) prestarea de servicii conexe serviciului de salubrizare - informare, consultanţă;

**Art. 90**

În vederea urmăririi respectării indicatorilor de performanţă, operatorul de salubrizare trebuie să asigure:

 a) gestiunea serviciului de salubrizare, conform prevederilor contractuale;

 b) gradul asigurării colectării separate a deşeurilor rezultate din activitățile prestate;

 c) gradul asigurării cu recipiente de colectare a producătorilor de deşeuri;

 d) înregistrarea reclamaţiilor, sesizărilor şi modul de soluţionare a acestora.

**Art. 91**

În conformitate cu competenţele şi atribuţiile legale ce le revin, autorităţile administraţiei publice centrale şi locale, precum şi A.N.R.S.C. au acces neîngrădit la informaţii necesare stabilirii:

 a) modului de aplicare a legislaţiei şi a normelor emise de A.N.R.S.C.;

 b) modului de respectare şi îndeplinire a obligaţiilor contractuale asumate;

 c) calităţii şi eficienţei serviciilor prestate la nivelul indicatorilor de performanţă stabiliţi în contractele directe sau în contractele de delegare a gestiunii;

 d) modului de administrare, exploatare, conservare şi menţinere în funcţiune, dezvoltare şi/sau modernizare a sistemelor publice din infrastructura edilitar-urbană încredinţată prin contractul de delegare a gestiunii;

 e) modului de formare şi stabilire a tarifelor pentru serviciul de salubrizare;

 f) respectării parametrilor ceruţi prin prescripţiile tehnice şi prin norme metodologice.

**Capitolul VI**

**Art. 92**

(1) Încălcarea prevederilor prezentului regulament atrage răspunderea contravențională, civilă sau penală, după caz.

(2) Constituie contravenție și se sancționează cu amendă de la 500 lei la 1.000 lei pentru persoanele fizice și de la 1.500 lei la 2.500 lei pentru persoanele juridice, nerespectarea prevederilor art.18 (4) art. 22 alin. (5) - (8), art. 23 , art. 26 alin.(1), art. 31(c), art.53, alin.(2), art.63(1), art. 79 , art. 82.

(3) Constatarea contravenţiilor şi aplicarea amenzilor se realizează de persoanele împuternicite din cadrul compartimentului de specialitate al Primăriei Municipiului Timișoara.

(4) Contravenientul poate achita, în termen de cel mult 15 zile de la data înmânării sau comunicării procesului-verbal, jumătate din minimul amenzii prevăzute de actul normativ; agentul constatator făcând menţiune despre această posibilitate în procesul-verbal.

(5) Împotriva procesului-verbal de constatare a contravenţiei şi de aplicare a sancţiunii se poate face plângere în termen de 15 zile de la data înmânării sau comunicării acestuia.

Plângerea se depune şi se soluţionează în baza competenţei alternative la judecătoria în a cărei circumscripţie a fost săvârşită contravenţia ori la judecătoria în a cărei rază teritorială îşi are domiciliul sau sediul contravenientul.

(6) Procesul-verbal neatacat în termen precum şi hotărârea judecătorească definitivă prin care s-a soluţionat plângerea constituie titlu executoriu, fără vreo altă formalitate.

**Art. 93**

Prevederile prezentului Regulament vor fi actualizate în funcție de modificările de natură tehnică, tehnologică și legislativă, prin ordin al președintelui A.N.R.S.C.

**CAP VII**

**Dispoziţii tranzitorii şi finale**

**Art. 94**

Prezentul Regulament s-a elaborat în conformitate cu prevederile Regulamentului-cadru al serviciului de salubrizare a localităților din data de 09 martie 2015, aprobat prin Ordinului 82/2015 al A.N.R.S.C., ținând seama de particularităţile locale şi de interesele actuale şi de perspectivă ale municipiului Timișoara.

**Art. 95**

1. La data intrării în vigoare a prezentului Regulament, se abrogă H.C.L. nr. 454/21.11.2017.
2. Anexa A și Anexa A 1 fac parte integrantă din prezentul regulament.

**Art. 96**

Autoritatea Naţională de Reglementare pentru Serviciile Comunitare de Utilităţi Publice va monitoriza aplicarea prevederilor prezentului regulament-cadru.

**Art. 97**

Prevederile prezentului regulament-cadru vor fi actualizate în funcţie de modificările de natură tehnică, tehnologică şi legislativă, prin ordin al preşedintelui A.N.R.S.C.

----------------

 ȘEF SERVICIU CONSILIER

 CAMELIA BOBEI ADRIAN PUȘCAȘ

 CONSILIER

 CLAUDIA DOBRE

 **ANEXA A**

**Indicatorii minimi de performanţă și evaluare ai serviciului de salubrizare pentru activitățile de salubrizare stradală și deszăpezire.**

|  |  |  |  |
| --- | --- | --- | --- |
| **NR. CRT** | **INDICATORI DE PERFORMANȚĂ** | **VALOARE INDICATOR/AN** | **PENALITĂȚI/AN** |
| **1** | **INDICATORI DE PERFORMANȚĂ GENERALI** |
| **1.1** | **MĂSURAREA ȘI GESTIUNEA CALITĂȚII ACTIVITĂȚILOR PRESTATE** |
|  | Nr. de solicitări de îmbunătățire a calității activităților prestate, rezolvate, raportat la nr. total de cereri de îmbunătățire a calității activității - pe tipuri de activități | %100 | 95% sau mai puțin: 5.000 lei90% sau mai puțin: 10.000 lei80% sau mai puțin: 15.000 lei70% sau mai puțin: 20.000 lei60% sau mai puțin: 30.000 lei50% sau mai puțin: 40.000 lei |
| **1.2** | **MĂSURAREA ȘI GESTIUNEA CANTITATEA ACTIVITĂȚILOR PRESTATE** |
|  | a) Nr. de reclamații rezolvate privind cantitatea activităților prestate, raportat la nr. total de reclamații privind cantitatea activităților prestate – pe tipuri de activități | %100 | 95% sau mai puțin: 5.000 lei90% sau mai puțin: 10.000 lei80% sau mai puțin: 15.000 lei70% sau mai puțin: 20.000 lei60% sau mai puțin: 30.000 lei50% sau mai puțin: 40.000 lei |
|  | b) Ponderea din nr. de reclamații de la lit. a) care s-au dovedit justificate | %10 |  |
|  | c) Procentul de solicitări de la lit. a) care au fost rezolvate în mai puțin de 5 zile lucrătoare | %100 | 90% sau mai puțin: 10.000 lei80% sau mai puțin: 15.000 lei70% sau mai puțin: 20.000 lei60% sau mai puțin: 25.000 lei50% sau mai puțin: 30.000 lei  |
|  | d) Nr. de sesizări transmise de cetățeni catre PMT și/sau redirecționate de autorități către PMT privind nereguli constatate, soluționate în termen de 5 zile. | %100 | 90% sau mai puțin: 10.000 lei80% sau mai puțin: 15.000 lei70% sau mai puțin: 20.000 lei60% sau mai puțin: 25.000 lei50% sau mai puțin: 30.000 lei  |
|  | e) Nr. de sancțiuni contravenționale aplicate de organele de control pentru activitățile prestate | %0 | 1% sau mai mult: 10.000 lei2% sau mai mult: 20.000 lei3% sau mai mult: 30.000 lei4% sau mai mult: 40.000 lei5% sau mai mult: 10.000 lei  |
| **1.3** | **RĂSPUNSURI LA SOLICITĂRILE SCRISE ALE CETĂȚENILOR** |
|  | a) Nr. de sesizări transmise de cetățeni cu referire la salubrizarea stradală și deszăpezire, raportate la nr. total de sesizări inregistrate  | %5 | 6% sau mai mult: 10.000 lei7% sau mai mult: 20.000 lei8% sau mai mult: 30.000 lei9% sau mai mult: 40.000 lei10% sau mai mult: 50.000 lei  |
|  | b) Procentul din totalul de la lit.a) la care s-a răspuns într-un termen mai mic de 5 zile calendaristice. | %100 | 90% sau mai puțin: 10.000 lei80% sau mai puțin: 15.000 lei70% sau mai puțin: 20.000 lei60% sau mai puțin: 25.000 lei50% sau mai puțin: 30.000 lei |
| **2** | **INDICATORI DE PERFORMANȚĂ GARANTAȚI** |
| **2.1** | **INDICATORI DE PERFORMANȚĂ GARANTAȚI PRIN LICENȚA DE PRESTARE A ACTIVITĂȚILOR** |
|  |  |
|  | a) Nr. de sesizări scrise privind nerespectarea de operator a obligațiilor din licență | Nr.0 | 1: 10.000 lei2: 20.000 lei3 sau mai multe: 30.000 lei |
|  | b) Nr. de sancțiuni aplicate operatorului de autoritățile abilitate pentru nerespectarea obligațiilor de mediu | Nr.1 | 2: 10.000 lei3: 20.000 lei4 : 30.000 lei 5 sau mai multe: 40.000 lei |

**ANEXA A1**

**Indicatorii minimi de performanţă și evaluare ai serviciului de salubrizare**

**pentru activităţile de deratizare, dezinsecţie şi dezinfecţie**

|  |  |  |
| --- | --- | --- |
| **INDICATORI** **conform HCL 37/2014** | **TRIMESTRUL** | **TOTAL****AN** |
| **I** | **II** | **III** | **IV** |
| 1. **Indicatori generali**
 |
| 1. numărul de solicitări de îmbunătăţire a parametrilor de calitate serviciului de salubrizare, activităţi de dezinsecţie, dezinfecţie,deratizare rezolvate ,raportat la numărul total de cereri de îmbunătăţire a activităţii pe categorii de activităţi ;
 | 100 % | 100 % | 100 % | 100 % | 100% |
| 1.2**. Măsurarea şi gestiunea cantităţii serviciului de salubrizare, activităţi de dezinsecţie, dezinfecţie, deratizare prestate** |
| 1. numărul total de reclamaţii rezolvate privind cantităţile de servicii prestate raportat la numărul total de reclamaţii privind cantităţile de servicii prestate
 | 100 % | 100 % | 100 % | 100 % | 100% |
| 1. ponderea din numărul de reclamaţii de la litera a) care s-au dovedit justificate
 | 1% | 1% | 1% | 1% | 1% |
| 1. numărul anual de sesizări din partea autorităţilor abilitate
 | 0 | 0 | 0 | 0 | 0 |
| 1. numărul total de reclamaţii rezolvate privind calitatea serviciilor prestate raportat la numărul total de reclamaţii privind calitatea serviciilor prestate
 | 100 % | 100 % | 100 % | 100 % | 100% |
| 1. ponderea din numărul de reclamaţii de la litera a) care s-au dovedit justificate
 | 1% | 1% | 1% | 1% | 1% |
| **1.3. Calitatea serviciilor de salubrizare, activităţi de deratizare, dezinsecţie, dezinfecţie prestate** |
| 1. numărul de reclamaţii privind parametrii de calitate ai serviciului, pe tipuri de utilizatori şi tipuri de activităţi
 | 0 | 0 | 0 | 0 | 0 |
| 1. procentul de reclamaţii la care s-a răspuns în termenul legal, din total număr de reclamaţii
 | 100 % | 100 % | 100 % | 100 % | 100% |
| 1. valoarea despăgubirilor plătite de operator pentru nerespectarea condiţiilor şi a parametrilor de calitate stabiliţi în contract, raportată la valoarea facturată, pe categorii de utilizatori şi pe tipuri de activităţi
 | 0 | 0 | 0 | 0 | 0 |
| **2. Indicatori garantaţi** |
| ***2.1. Indicatori garantaţi prin licenţa de prestare a serviciului de salubrizare pentru activitatea de dezinsecţie, dezinfecţie, deratizare*** |
| 1. numărul de sesizări scrise privind nerespectarea de către operator a obligaţiilor din licenţă
 | 0 | 0 | 0 | 0 | 0 |
| 1. numărul de încălcări ale obligaţiilor operatorului rezultate din analizele şi controalele A.N.R.S.C. şi Gărzii de Mediu, modul de soluţionare pentru fiecare caz de încălcare a acestor obligaţii
 | 0 | 0 | 0 | 0 | 0 |
| ***2.2. Indicatori a căror nerespectare atrage penalităţi contractuale:*** |
| 1. numărul de sesizări scrise privind nerespectarea de către operator a obligaţiilor de licenţă
 | 0 | 0 | 0 | 0 | 0 |
| 1. numărul de neconformităţi constatate de autoritatea publică, pe activităţi
 | 0 | 0 | 0 | 0 | 0 |
| ***2.3 Indicatori de calitate exprimaţi prin parametri tehnici realizaţi*** |
|  a) grad de infestare cu rozătoare înainte de efectuarea lucrărilor de deratizare b) grad de infestare cu rozătoare după efectuarea lucrărilor de deratizare | mare moderat | moderatmic | moderatmic | moderat mic | mic |
| c) grad de infestare înainte de efectuarea lucrărilor de dezinsecţie d) grad de infestare după efectuarea lucrărilor de dezinsecţie | maremoderat | moderat mic | moderatmic | moderat mic | mic |